
注诇 砖诐 讞讻诪转讜 讚讻转讬讘 {诪砖诇讬 讝-讚} 讗诪讜专 诇讞讻诪讛 讗讞讜转讬 讗转 讬转讬专 讘讻讜专讜转 讗诇 讬转讬专 诪讗讬 讟注诪讗 讗讬诇讬诪讗 诪砖讜诐 讚诇讗 讞讻讬诐 讛讗 拽讗 讗诪专讬谞谉 讚讞讻讬诐 讟讜讘讗 讗诇讗 诪砖讜诐 讚诇讗 讘拽讬注 讘诪讜诪讬 讜讛讗诪专 专讘 砖诪讜谞讛 注砖专 讞讚砖讬诐 讙讚诇转讬 讗爪诇 专讜注讛 讘讛诪讛 诇讬讚注 讗讬讝讛 诪讜诐 拽讘讜注 讜讗讬讝讛 诪讜诐 注讜讘专 讗诇讗 诇讞诇拽 诇讜 讻讘讜讚 诇专讘讛 讘专 讞谞讛 讜讗讬讘注讬转 讗讬诪讗 诪砖讜诐 讛讗 讙讜驻讬讛 讚专讘 讘拽讬注 讘诪讜诪讬 讟驻讬 讜砖专讬 诪讜诪讬 讚诇讗 讬讚注讬 讗讬谞砖讬 讜讗诪专讬 讻讬 讛讗讬 讙讜讜谞讗 砖专讗 专讘 讜讗转讜 诇诪砖专讬 诪讜诐 注讜讘专 讬讜专讛 讬讜专讛 讗讬 讙诪讬专 专砖讜转讗 诇诪讛 诇讬 诇诪讬砖拽诇 诪砖讜诐 诪注砖讛 砖讛讬讛 讚转谞讬讗 驻注诐 讗讞转 讛诇讱 专讘讬 诇诪拽讜诐 讗讞讚 讜专讗讛 讘谞讬 讗讚诐 砖诪讙讘诇讬谉 注讬住讜转讬讛诐 讘讟讜诪讗讛 讗诪专 诇讛诐 诪驻谞讬 诪讛 讗转诐 诪讙讘诇讬谉 注讬住讜转讬讻诐 讘讟讜诪讗讛 讗诪专讜 诇讜 转诇诪讬讚 讗讞讚 讘讗 诇讻讗谉 讜讛讜专讛 诇谞讜 诪讬 讘爪注讬诐 讗讬谉 诪讻砖讬专讬谉 讜讛讜讗 诪讬 讘讬爪讬诐 讚专砖 诇讛讜 讜讗讬谞讛讜 住讘讜专 诪讬 讘爪注讬诐 拽讗诪专 讜讟注讜 谞诪讬 讘讛讗 诪讬 拽专诪讬讜谉 讜诪讬 驻讬讙讛 驻住讜诇讬谉 诪驻谞讬 砖讛谉 诪讬 (讘爪注讬诐) 讜讗讬谞讛讜 住讘讜专 诪讚诇讙讘讬 讞讟讗转 驻住讬诇讬 讗讻砖讜专讬 谞诪讬 诇讗 诪讻砖专讬 讜诇讗 讛讬讗 讛转诐 诇注谞讬谉 讞讟讗转 讘注讬谞谉 诪讬诐 讞讬讬诐 讛讻讗 讗讻砖讜专讬 讻诇 讚讛讜 诪讻砖专讬 转谞讗 讘讗讜转讛 砖注讛 讙讝专讜 转诇诪讬讚 讗诇 讬讜专讛 讗诇讗 讗诐 讻谉 谞讜讟诇 专砖讜转 诪专讘讜 转谞讞讜诐 讘专讬讛 讚专讘讬 讗诪讬 讗讬拽诇注 诇讞转专 讚专砖 诇讛讜 诪讜转专 诇诇转讜转 讞讬讟讬谉 讘驻住讞 讗诪专讜 诇讜 诇讗讜 专' 诪谞讬 讚诪谉 爪讜专 讗讬讻讗 讛讻讗 讜转谞讬讗 转诇诪讬讚 讗诇 讬讜专讛 讛诇讻讛 讘诪拽讜诐 专讘讜 讗诇讗 讗诐 讻谉 讛讬讛 专讞讜拽 诪诪谞讜 砖诇砖 驻专住讗讜转 讻谞讙讚 诪讞谞讛 讬砖专讗诇 讗诪专 诇讛讜 诇讗讜 讗讚注转讗讬 专讘讬 讞讬讬讗 讞讝讬讬讛 诇讛讛讜讗 讙讘专讗 讚讛讜讛 拽讗讬 讘讘讬转 讛拽讘专讜转 讗诪专 诇讬讛 诇讗讜 讘谉 讗讬砖 驻诇讜谞讬 讻讛谉 讗转讛 讗诪专 诇讬讛 讗讬谉 讗讘讜讛 讚讛讛讜讗 讙讘专讗 讙讘讛 注讬谞讬诐 讛讜讛 谞转谉 注讬谞讬讜 讘讙专讜砖讛 讜讞讬诇诇讜 驻砖讬讟讗 诇驻诇讙讗 讛讗 拽讗诪专 讚诪讛谞讬 注诇 转谞讗讬 诪讗讬 转讗 砖诪注 讚讗诪专 诇讬讛 专讘讬 讬讜讞谞谉 诇专讘 砖诪谉 讛专讬 讗转讛 讘专砖讜转讬谞讜 注讚 砖转讘讗 讗爪诇谞讜 讙讜驻讗 讗诪专 砖诪讜讗诇 讘' 砖讚谞讜 讚讬谞讬讛诐 讚讬谉 讗诇讗 砖谞拽专讗 讘''讚 讞爪讜祝 讬转讬讘 专讘 谞讞诪谉 讜拽讗诪专 诇讛讗 砖诪注转讗 讗讬转讬讘讬讛 专讘讗 诇专讘 谞讞诪谉 讗驻讬诇讜 砖谞讬诐 诪讝讻讬谉 讗讜 砖谞讬诐 诪讞讬讬讘讬谉 讜讗讞讚 讗讜诪专 讗讬谞讬 讬讜讚注 讬讜住讬驻讜 讛讚讬讬谞讬谉 讜讗讬 讗讬转讗 诇讛讜讜 讻砖谞讬诐 砖讚谞讜 砖讗谞讬 讛转诐 讚诪注讬拽专讗 讗讚注转讗 讚转诇转讗 讬转讬讘讬 讛讻讗 诇讗讜 讗讚注转讗 讚转诇转讗 讬转讬讘讬 讗讬转讬讘讬讛 专讘谉 砖诪注讜谉 讘谉 讙诪诇讬讗诇 讗讜诪专 讛讚讬谉 讘砖诇砖讛 讜驻砖专讛 讘砖谞讬诐 讜讬驻讛 讻讞 驻砖专讛 诪讻讞 讛讚讬谉 砖砖谞讬诐 砖讚谞讜 讘注诇讬 讚讬谞讬谉 讬讻讜诇讬谉 诇讞讝讜专 讘讛谉 讜砖谞讬诐 砖注砖讜 驻砖专讛 讗讬谉 讘注诇讬 讚讬谞讬谉 讬讻讜诇讬谉 诇讞讝讜专 讘讛谉

注诇 砖诐 讞讻诪转讜. 砖讛讬讛 专讘 讞讻诐 讘讬讜转专 拽专讬 诇讬讛 讘谉 讗讞讜转讜: 讛讗 拽讗诪专 讚讞讻讬诐 讟讜讘讗. 讚讛讗 转专爪转 讚注诇 砖诐 讞讻诪转讜 拽专讬讛 讘谉 讗讞讜转讜: 诇讞诇拽 讻讘讜讚 诇专讘讛. 讻讚讬 砖讬谞讛讙讜 讘讜 讘谞讬 讘讘诇 讻讘讜讚 砖讘拽 诇讬讛 讛讗讬 讞砖讬讘讜转讗 讚讗讬诇讜 诇专讘 讛讜讜 谞讛讙讬 讘讬讛 讬拽专 讘诇讗讜 讛讻讬: 讗讬 讘注讬转 讗讬诪讗. 讛讗 讚拽讗诪专 讗诇 讬转讬专: 诪砖讜诐 讛讬讗 讙讜驻讗. 诪砖讜诐 讛讗 诪讬诇转讗 讚拽讗诪专 砖诪讜谞讛 注砖专 讞讚砖讬诐 讙讚诇转讬 讜讻讜': 讚诇讗 讬讚注讬 讗讬谞砖讬. 讗讬谞讜 谞讬讻专 诇专讘讬诐 砖讛讜讗 诪讜诐: 讘讟讜诪讗讛. 诇讗 讛讜讜 诪拽驻讬讚讬谉 诇讟讛专 讻诇讬讛诐: 诪讬 讘爪注讬诐. 讗讙诐 诪专讬砖''拽 讘诇注''讝: 讗讬谉 诪讻砖讬专讬谉. 讜诪诪讬诪讬 讘爪注讬诐 讗谞讜 诇砖讬谉 讛诇讻讱 诇讗 诪拽讘诇讛 注讬住讛 讟讜诪讗讛: 诪讬 讘讬爪讬诐. 讛诇砖 注讬住讛 讘讘讬爪讬诐 砖诇 转专谞讙讜诇转 讜讗讜讜讝: 拽专诪讬讜谉 讜驻讬讙讛. 谞讛专讜转 砖诇 讗讙诪讬诐: 驻住讜诇讬谉. 诇诪讬 讞讟讗转 诪驻谞讬 砖讛谉 诪讬 讘爪注讬诐 讜讗谞讜 诪讬诐 讞讬讬诐 讗诇 讻诇讬 讘注讬谞谉: 谞讜讟诇 专砖讜转 诪专讘讜. 讜讻讬 讬讛讬讘 诇讬讛 专讘讜 专砖讜转讗 诪讬讚拽 讚讬讬拽 讘讬讛 砖讬讛讗 诇砖讜谞讜 驻转讜讞 讜诇讗 讬讟注讜 讛砖讜诪注讬谉 讗转 讚讘专讬讜: 诇讞转专. 诪拽讜诐: 诪讜转专 诇诇转讜转. 诇砖专讜转 诪注讟 讘诪讬诐 讜诇讻讜转砖谉 讘诪讻转砖转 讜诇讗 讞讬讬砖讬谞谉 诇讞讬诪讜抓 讛讜讗讬诇 讜讻讜转砖谉 诪讬讚: 讻谞讙讚 诪讞谞讛 讬砖专讗诇. 讚讻诇 诪讗谉 讚讘注讬 诪讬诇转讗 讗讝讬诇 诇讙讘讬 诪砖讛 讚讻转讬讘 (砖诪讜转 诇讙) 讜讛讬讛 讻诇 诪讘拽砖 讛' 讜讙讜' 讗注''讙 砖讛诪讞谞讛 讙' 驻专住讗讜转 讜讗转讜 诇讙讘讬 诪砖讛 专讘讜转讗 讚诪砖讛 砖讗谞讬 诪讞谞讛 讬砖专讗诇 讙' 驻专住讗讜转 讚讻转讬讘 (讘诪讚讘专 诇谞) 讜讬讞谞讜 注诇 讛讬专讚谉 诪讘讬转 讛讬砖讬诪讜转 注讚 讗讘诇 讛砖讟讬诐 讜讗诪专 专讘讛 讘专 讘专 讞谞讛 诇讚讬讚讬 讞讝讬 诇讬 讛讛讜讗 讗转专讗 讜讛讜讛 转诇转讗 驻专住讬 讘注讬专讜讘讬谉 (讚祝 谞讛:) 讜讘讬讜诪讗 (讚祝 注讛:): 专讘讬 讞讬讬讗 讞讝讬讬讛 讻讜'. 诇讗 讗讬转驻专砖 诇谉 诪讗讬 讘注讬讗 讛讻讗 讜谞专讗讛 讘注讬谞讬 讚讛讗 讗转讗 诇讗砖诪注讬谞谉 讗祝 注诇 讙讘 讚专讘讬 讞讬讬讗 转诇诪讬讚讜 讚专讘讬 讛讜讛 讜讘诪拽讜诪讜 讚专' 讛讜讛 诇讗 讞诇拽 诇讜 讻讘讜讚 诇专讘讬 诪诇讛驻专讬砖 讝讛 诪谉 讛讗讬住讜专 讚诇注谞讬谉 讗驻专讜砖讬 诪讗讬住讜专讗 讗讬谉 讻讗谉 诪讜专讛 讛诇讻讛 诇驻谞讬 专讘讜 讻讚讗诪专讬谞谉 驻专拽 讛讚专 注诐 讛谞讻专讬 (注讬专讜讘讬谉 住讙.) 讜讘诪住' 砖讘讬注讬转 讬专讜砖诇诪讬 讘驻专拽 砖诇砖 讗专爪讜转 诪爪讗转讬 讘讛讛讜讗 注讜讘讚讗 讚讛讛讜讗 讚拽讗讬 讘讘讬转 讛拽讘专讜转 讚诇讗 讙专住讬谞谉 讘讬讛 专讘讬 讞讬讬讗 讗诇讗 专讘讬 讛讜讛 讜砖谞讬 讚讘专讬诐 讛诇诇讜 专讗讛 专讘讬 讘注讻讜 讚诪讬 讘讬爪讬诐 讗讬谉 诪讻砖讬专讬谉 讜讛讗讬 讜诇讗 讙专住讬谞谉 讚讛讜讛 拽讗讬 讘讘讬转 讛拽讘专讜转 讗诇讗 讘注讻讜 砖讘讛 讗专抓 讬砖专讗诇 讜讬砖 讘讛 讗专抓 讛注诪讬诐 讜专讗讛 讗讜转谉 讛注讜诪讚讬诐 讘讙讘讜诇 讗专抓 讬砖专讗诇 砖讛讬讜 诪讙讘诇讬谉 注讬住讜转讬讛谉 讘讟讜诪讗讛 讜转诪讛 注讚 砖讗诪专讜 诇讜 转诇诪讬讚 讗讞讚 讘讗 诇讻讗谉 讻讜' 讜讞讝专 讜专讗讛 讗讜转讜 讻讛谉 注讜诪讚 讘拽爪转 讛注讬专 砖讞讜抓 诇讙讘讜诇 讗专抓 讬砖专讗诇 讗诪专 诇讜 讜讛专讬 讛讜讗 讝讛 讗专抓 讛注诪讬诐 砖讙讝专讜 注诇讬讛 讟讜诪讗讛 讻讘讬转 讛拽讘专讜转 讜讗诪专 诇讬讛 诇讗讜 讘谉 讗讬砖 讻讛谉 驻诇讜谞讬 讗转讛 讻讜' 讜诇讻讱 谞砖谞讜 诪注砖讬诐 讛诇诇讜 讝讛 讗爪诇 讝讛: 讙讘讛 注讬谞讬诐. 讛诇讱 讗讞专 注讬谞讬讜: 谞转谉 注讬谞讬讜 讘讙专讜砖讛. 讜谞砖讗讛 讜诪诪谞讛 谞讜诇讚转讬 讜讛专讬谞讬 讞诇诇: 诇驻诇讙讗. 讻讙讜谉 专讘 讚讬讛讬讘讬 诇讛讜 专砖讜转讗 诇诪讬讚谉 讜诇讗 诇讛转讬专 讘讻讜专讜转: 注诇 转谞讗讬. 讻讙讜谉 注讚 砖谞讛 讗讜 注讚 砖谞转讬诐 讜诇讗 讬讜转专: 诪讗讬: 诪讛谞讬 讘转讜讱 讛讝诪谉 讗讜 诇讗: 诇专讘 砖诪谉. 讻砖讛讬讛 驻讜专砖 诪诪谞讜 讜讬专讚 诇讘讘诇: 讘专砖讜转讬谞讜. 专砖讜转 谞转讜谞讛 诇讱 诇讚讜谉: 讗驻讬诇讜 砖谞讬诐 诪讝讻讬谉 讻讜'. 诪砖谞讛 讛讬讗 [讘讝讛 讘讜专专] (诇拽诪谉 讚祝 讻讟.): 讬讜住讬驻讜 讛讚讬讬谞讬谉. 讚讛讜讛 诇讬讛 讻诪讗谉 讚诇讗 讛讜讛 讛转诐 讜讗讬砖转讻讞 讚转专讬 讛讜讗 讚讛讜讬 讜讗谞谉 讘注讬谞谉 诪注讬拽专讗 转诇转讗 讚讗讬 谞诪讬 讙诪专 讚讬谞讗 讘转专讬 讚讛讜讬 专讜讘讗 砖驻讬专 讚诪讬: 砖谞讬诐 砖注砖讜 驻砖专讛 讗讬谉 讘注诇讬 讚讬谞讬谉 讬讻讜诇讬谉 诇讞讝讜专 讘讛谉. 砖讛专讬 谞转专爪讜 讜注诇 驻讬讛谉 注砖讜:

讗讬 讙诪讬专 诇诪讛 诇讬讛 专砖讜转讗 诇诪砖拽诇. 讛讗 讚诇讗 诪砖谞讬 诇注谞讬谉 诇讬驻讟专 讚讘驻专' 讗讞讚 讚讬谞讬 诪诪讜谞讜转 (诇拽诪谉 讚祝 诇讙.) 诪讜讻讞 砖爪专讬讱 专砖讜转 诇讬驻讟专 讘讗讬住讜专 讜讛讬转专 诪砖讜诐 讚讗讬 诇讬驻讟专 讙专讬讚讗 诇讗 讛讬讛 爪专讬讱 诇诪砖拽诇 专砖讜转讗 讘转专转讬 讘讛讜专讗讜转 讜讚讬谉 讚讘讞讚 诪讬谞讬讬讛讜 住讙讬 讚讛讜讬 讘讻诇诇 讻诇 讚讘专 砖诪转讞讬讬讘 诇砖诇诐: 讜讗讬谞讛讜 住讘讜专 诪讬 讘爪注讬诐. 转讬诪讛 讛讬讗讱 讟注讜 讘讬谉 讘讬爪讬诐 诇讘爪注讬诐 讜讗专''转 讚讗讬谞讛讜 住讘讜专 讚诪讬 讘讬爪讬诐 讚拽讗诪专 讚讛讬讬谞讜 诪讬 讘爪讬诐 讚讻转讬讘 (讗讬讜讘 讞) 讛讬讙讗讛 讙诪讗 讘诇讬 讘爪讛 讜讟注讜 讘讬谉 讘爪讬诐 诇讘讬爪讬诐: 驻住讜诇讬谉 诇诪讬 讞讟讗转. 讜讗''转 讚讘驻专拽 讛诪讜讻专 讗转 讛住驻讬谞讛 (讘''讘 讚祝 注讚:) 诪砖诪注 砖讛诐 谞讛专讜转 讚讚专砖讬谞谉 讜注诇 谞讛专讜转 讬讻讜谞谞讛 讗诇讜 讚' 谞讛专讜转 讬专讚谉 讬专诪讜讱 拽专诪讬讜谉 讜驻讬讙讛 讜讗专''转 讚讜讚讗讬 谞讛专讜转 讛谉 讜诇驻讬 砖讗讬谉 讛诪讬诐 爪讜诇诇讬谉 讜注驻专 讜讟讬讟 诪注讜专讘 讘讛谉 驻住讜诇讬谉 诇诪讬 讞讟讗转 讚讛讜讬 讞爪讬爪讛 讘讬谉 诪讬诐 诇讻诇讬诐 讜讻转讬讘 诪讬诐 讞讬讬诐 讗诇 讻诇讬 (讘诪讚讘专 讬讟): 讗诇讗 讗诐 讻谉 专讞讜拽 诪诪谞讜 讻讜'. 讜讛讗 讚讗诪专 讘驻专拽 讛讚专 (注讬专讜讘讬谉 讚祝 住讘: 讜砖诐) 讚讗驻讬诇讜 讘讬注转讗 讘讻讜转讞讗 讘注讗 诪讬谞讬讛 诪专讘 讞住讚讗 讻讜诇讬 砖谞讬 讚专讘 讛讜谞讗 讜诇讗 讗讜专讬 讛转诐 讘驻谞讬讜 诪诪砖 讗讬讬专讬 讚讛讗 拽讗诪专 讛转诐 专讘 讞住讚讗 讗讜专讬 讘讻驻专讬 讘砖谞讬 讚专讘 讛讜谞讗 讜诪讬讛讜 拽砖讛 诪讛讗 讚拽讗诪专 讛转诐 (砖诐 讚祝 住讙.) 讚专讘 讛诪谞讜谞讗 诇讗 讗讜专讬 讘讞专转讗 讚讗专讙讬讝 讘砖谞讬 讚专讘 讛讜谞讗 诇驻讬 砖转诇诪讬讚讜 讛讬讛 讜讛讻讗 诪砖诪注 讚讞讜抓 诇砖诇砖 驻专住讗讜转 讬讻讜诇 诇讛讜专讜转 讜诇讬讻讗 诇诪讬诪专 讚讛讻讗 讗讬讬专讬 讘转诇诪讬讚 讞讘专 讜诇讻讱 砖专讬 谞诪讬 讞讜抓 诇砖诇砖 驻专住讗讜转 讻诪讜 专讘 讞住讚讗 讚讛转诐 讚讛讗 讻讬讜谉 讚诪诪砖讛 讙诪专讬谞谉 讻讚驻讬专砖 讘拽讜谞讟专住 诪砖诪注 讚讘转诇诪讬讚 讙诪讜专 讗讬讬专讬 讜讚讜讞拽 诇讜诪专 讚讞专转讗 讚讗专讙讬讝 转讜讱 讙' 驻专住讗讜转 讛讬讛 讜注讜讚 讚讗诪专讬谞谉 讛转诐 (砖诐) 讘驻谞讬讜 讗住讜专 讜讞讬讬讘 诪讬转讛 讜砖诇讗 讘驻谞讬讜 讗住讜专 讜讗讬谉 讞讬讬讘 诪讬转讛 诪砖诪注 讛转诐 诪转讜讱 讛住讜讙讬讗 讚转讜讱 砖诇砖 驻专住讗讜转 讞砖讜讘 讘驻谞讬讜 讜讞讜抓 砖诇 讙' 砖诇讗 讘驻谞讬讜 讜谞专讗讛 讚讛转诐 诪讬讬专讬 讘诇讗 谞讟诇 专砖讜转 诪专讘讜: 专讘讬 讞讝讬讬讛 讙专住讬谞谉. 讜诇讗 专讘讬 讞讬讬讗 讻讚驻讬' 讘拽讜谞讟专住 砖讗诇讜 诪注砖讬诐 诪讘讬讗 讘讬专讜砖诇诪讬 注诇 专讘讬 砖专讗讛 讗讜转诐 讘注讻讜 讜讚讬讬拽 诪讬谞讬讛 讚注讻讜 讬砖 讘讛 诪讗专抓 讬砖专讗诇 诪讚讘注讬 诇诪讬讻诇 讘讛 讟讛专讜转 讜讬砖 讘讛 诪讞讜爪讛 诇讗专抓 诪讚讻注住 注诇 讗讜转讜 讻讛谉 砖讛讬讛 注讜诪讚 讘爪讚 讚讘讞讜爪讛 诇讗专抓 讜讙专住 讛转诐 讚专讘讬 讞讝讬讬讛 诇讛讛讜讗 讙讘专讗 讚讛讜讛 拽讗讬 讘讗专抓 讛注诪讬诐 讜诇注讬诇 谞诪讬 讙专住 讜讗讬谞讛讜 住讘讜专 诪讬 砖诇拽 讘爪讬诐 拽讗诪专: 砖谞讬诐 砖讚谞讜 讻讜'. 讛讗 讚谞拽讟 砖谞讬诐 诪砖讜诐 讚讗驻讬诇讜 砖谞讬诐 讛讜讜 讘''讚 讞爪讜祝 讗讘诇 讛''讛 讚讞讚 谞诪讬 讚讬谞讬讛 讚讬谉 诪讚驻专讬讱 讘住诪讜讱 (讚祝 讜.) 诇专' 讗讘讛讜 诪讚谉 讛讚讬谉 讜诇砖诪讜讗诇 诇讗 驻专讬讱 讜注讜讚 讬砖 诇讚拽讚拽 诪讚转谞讬讗 诇拽诪谉 (砖诐) 讜讞讻诪讬诐 讗讜诪专讬诐 驻砖专讛 讘讬讞讬讚 讜讘注讬 诇驻专讜砖讬 讟注诪讗 讚专讘谞谉 诪砖讜诐 讚诪拽砖讬 驻砖专讛 诇讚讬谉: 讬驻讛 讻讞 驻砖专讛 讻讜'. 转讬诪讛 讘诪讗讬 讬驻讛 讻讞 讚讬谉 谞诪讬 讚讜诪讬讗 讚驻砖专讛 砖讛讬讛 诪讚注转 砖谞讬诐 砖讚谞讜 讗讬谉 讘注诇讬 讚讬谞讬谉 讬讻讜诇讬谉 诇讞讝讜专 讘讛谉 讻讬讜谉 讚拽讬讘诇讜 注诇讬讬讛讜 讜谞专讗讛 讚诪讬讬专讬 讻讙讜谉 讚讗转讜 诇讘讬 转专讬 讜讗诪专讬 诇讛讜 讚讜谞讜 讗讜转谞讜 讻诪讜 砖专讙讬诇讬诐 诇注砖讜转 讛讚讬谉 讗讜 注砖讜 诇谞讜 驻砖专讛 讻诪讜 砖专讙讬诇讬谉 诇注砖讜转讛 讚讘讻讛''讙 讬驻讛:

专讘讬谞讜 讞谞谞讗诇

讜讗拽砖讬谞谉 诇诪讛 诇讬 诇诪砖拽诇 专砖讜转讗 讘讛讜专讗讛 讗讬 讙诪讬专 讬讜专讛 讜讗讬 诇讗 讙诪讬专 专砖讜转讗 诇诪讛 诇讬讛 讜讗住讬拽' 讗注"讙 讚讙诪讬专 讘注讬 专砖讜转讗 诪砖讜诐 讗讜转讜 转诇诪讬讚 砖讛讜专讛 诪讬 讘讬爪讬诐 讗讬谉 诪讻砖讬专讬谉 讜诇讗 驻讬专砖 讻讬 诪讬 讘讬爪讬诐 讛讞诇诪讜谉 砖诇讛谉 讛讜讗 讜讛砖讜诪注讬谉 讞砖讘讜 讻讬 诪讬 讘爪讬诐 讛谉 讻讚讻转讬讘 讛讬讙讗讛 讙诪讗 讘诇讗 讘爪讛 讜讙讜'. 讜讟注讜 讘讛讗 讚转谞谉 讘驻专讛 驻专拽 讞' 诪讬 拽专诪讬讜谉 讜诪讬 驻讬讙讛 驻住讜诇讬谉 诇讙讘讬 讞讟讗转 诪驻谞讬 砖讛谉 诪讬 讘爪讬诐 讗讬谞讛讜 住讘讜专 诪讚诇讙讘讬 讞讟讗转 驻住讜诇讬谉 讗讻砖讜专讬 谞诪讬 诇讗 诪讻砖专讬 讜讛讜讜 诪讙讘诇讬 注讬住讜转讬讛谉 讘讟讜诪讗讛 讜讗诪专 诇讛谉 专' 诪驻谞讬 诪讛 讗转诐 诪讙讘诇讬谉 讘讟讜诪讗讛 讗诪专讜 诇讜 转诇诪讬讚 讗讞讚 讘讗 诇讻讗谉 讜讛讜专讛 诇谞讜 诪讬 讘爪讬诐 讗讬谉 诪讻砖讬专讬谉. 讜讗住讬拽' 讜诇讗 讛讬讗 讛转诐 诇注谞讬谉 讞讟讗转 讘注讬谞谉 诪讬诐 讞讬讬诐 讗讘诇 诇讛讻砖讬专 讻诇 诪讬诐 诪讻砖专讬 讘讗讜转讛 砖注讛 讙讝专讜 转诇诪讬讚 讗诇 讬讜专讛 讛诇讻讛 讗诇讗 讗诐 讻谉 谞讟诇 专砖讜转 诪专讘讜:



专砖讜转讗 诇驻诇讙讗 诪讛谞讬 诪专' 讚讬讛讘 专砖讜转讗 诇专讘 诇讛讜专讜转 讜诇讚讬谉 讜诇讗 谞转谉 诇讜 专砖讜转 诇讛转讬专 讘讻讜专讜转 讛谞讛 专砖讜转 讘诪拽爪转 诪讛谞讬 注诇 转谞讗讬 谞诪讬 诪讛谞讬 诪讛讗 讚讗"诇 专' 讬讜讞谞谉 诇专讘 砖诪谉 讘专 讗讘讗 讛专讬 讗转讛 讘专砖讜转谞讜 诇讛讜专讜转 讜诇讚讬谉 注诇 转谞讗讬 砖转讘讜讗 讗爪诇谞讜:



讗诪专 砖诪讜讗诇 砖谞讬诐 砖讚谞讜 讚讬谞讬讛诐 讚讬谉 讗诇讗 砖谞拽专讗讜 讘讬转 讚讬谉 讞爪讜祝:





讛诪讗讬专讬

讻砖诐 砖讛转诇诪讬讚 爪专讬讱 专砖讜转 诇讚讬谉 讻讱 讛讜讗 爪专讬讱 诇讛讜专讜转 讘讗讬住讜专 讜讛讬转专 讗诇讗 砖讗讬谉 爪讜专讱 讘讜 诇专砖讜转 专讗砖 讙讜诇讛 讗讜 谞砖讬讗 讜讚讬讜 砖讬专砖讛讜 专讘讜 讛专讗讜讬 诇讻讱 讻诪讜 砖讗诪专讜 转诇诪讬讚 讗诇 讬讜专讛 讗讗"讻 谞讟诇 专砖讜转 诪专讘讜 讜讗祝 讘讝讜 诇讗 讬讜专讛 讘诪拽讜诐 专讘讜 讜诇讗 讘住诪讜讱 诇讜 砖诇砖 驻专住讗讜转 讻谞讙讚 诪讞谞讛 讬砖专讗诇 讗讗"讻 讛专砖讛讜 注诇 讻讱 讘驻专讟 讜讬砖 诪拽讜诐 诇诪专砖讛 诇讛专砖讜转 诇诪拽爪转 讛讚讘专讬诐 讜诇讗 诇讻讜诇诐 诇驻讬 诪讛 砖专讜讗讛 讘讘拽讬讗讜转 讛谞住诪讱 讗讜 讛诪讜专砖讛 讗诐 诇讚讬谉 讜诇讗 诇讛讜专讜转 讘讗讬住讜专 讜讛讬转专 讗诐 诇讛讜专讜转 讜诇讗 诇讚讬谉 讗诐 诇讚讬谉 诪诪讜谞讜转 讜诇讗 拽谞住讜转 讗诐 诇讛讜专讜转 讘砖讗专 讗讬住讜专讬谉 讜诇讗 诇专讗讬讬转 诪讜诐 讛讘讻讜专 诇讛转讬专讜 诇讗讻讬诇讛 讗诐 拽讘讜注 讗诐 注讜讘专 讜讻谉 讻诇 讻讬讜爪讗 讘讝讛 讜讗驻讬诇讜 讛讬讛 讝讛 讘拽讬 讗祝 讘讗讜转讜 讚讘专 砖讛讜讗 诪讜谞注 专砖讜转讜 诪诪谞讜 讗诇讗 砖谞诪谞注 诇讻讘讜讚 讞讻诐 讗讞专 讗讜 诇住讘讛 讗讞专转 专砖讗讬 讜专讗讬讬转 诪讜诪讬谉 砖讘讘讻讜专 诇讛转讬专诐 爪专讬讻讬谉 诪讜诪讞讛 诪讜专砖讛 诪驻讬 讛谞砖讬讗 讻诪讜 砖讬转讘讗专 讘诪拽讜诪讜 讜讻谉 讬转讘讗专 诇诪讟讛 砖诪专砖讬谉 讗讜转讜 诇讝诪谉 讻讙讜谉 注讚 砖讬讘讗 驻诇讜谞讬 讛谞砖讬讗 讗讜 讛专讘 讜讻讬讜爪讗 讘讝讛 讜讻诪讜 砖讗诪专 讗讞讚 诪讞讻诪讬讛诐 讛专讬 讗转讛 讘专砖讜转讬谞讜 注讚 砖转讘讗 讗爪诇讬谞讜:



讜诪"诪 专砖讜转 砖诇 讛讜专讗讛 讗讬谞讜 砖讜讛 诇专砖讜转 砖诇 讚讬谞讬谉 砖诇讗 谞讗诪专 讘讝讛 专砖讜转 讗诇讗 砖诇讗 诇驻专讜抓 讙讚专 讘讛讜专讗讛 讻诪讜 砖讬转讘讗专 讻讗谉 讗讘诇 诇转砖诇讜诪讬谉 诇讗 砖讻诇 砖讛讜讗 讘拽讬 讘讗讬住讜专 讜讛讬转专 诪讜诪讞讛 讛讜讗 讜讗驻讬诇讜 讛讜专讛 讘讟注讜转 讗讬谉 讘讜 爪讚 诇转砖诇讜诪讬谉 讻诪讜 砖谞讗诪专 讘专' 讟专驻讜谉 砖讛讗讻讬诇 诇讻诇讘讬诐 讜讗诪专讜 诇讜 驻讟讜专 讗转讛 讻诪讜 砖讬转讘讗专 讘驻专拽 专讘讬注讬 讜讻谉 讛讚讬谉 谞讜转谉 砖讗诐 讛讜讗 谞砖讗诇 讘讬讬谉 讝讛 讗诐 讗住讜专 讗讜 诪讜转专 诪讛 注谞讬谉 砖讬砖诇诐 讟注讜转讜 讜砖诪讗 转讗诪专 讜讛诇讗 讘驻专拽 讗诇讜 讟专讬驻讜转 讗诪专讜 转讜专讗 讘讬谉 诇专讘 讘讬谉 诇砖诪讜讗诇 砖讗专讬 讝讬诇讜 讗诪专讜 诇讬讛 诇讘专讬讛 讚专讘 讬讜住祝 讚诇讬砖诇讬诐 讚诪讬 转讜专讗 诇诪专讬讛 砖诪讗 诇讗 谞讗诪专讛 讗诇讗 诇诪讚转 讞住讬讚讜转 讗讜 砖诪讗 讗驻砖专 砖诇讗 讛讬讛 诪讜诪讞讛 讜讬"诪 讗祝 讗讜转讛 讘诪讜诪讞讛 讜讻讙讜谉 砖讛讗讻讬诇讛 诇讻诇讘讬诐 注诇 讻专讞讜 砖诇 讘注诇 讚讘专 讜讗注"驻 砖讘讚讬谞讬谉 驻讟讜专 讬专讗讛 诇讛诐 砖讘讚讬谞讬谉 砖讛转讘讬注讛 讘讬谉 砖谞讬 讘谞讬 讗讚诐 讜讛讜讗 爪专讬讱 诇砖讗转 讜诇转转 讘讬讚 诪驻谞讬 砖讘注诇 讚讬谉 拽砖讛 诪注讻讘 讻诇 砖诇讗 讛讬讛 诇讜 专砖讜转 诇讗 讛讬讛 诇讜 诇讛讻谞讬住 注爪诪讜 讘讻讱 讗讘诇 讗诐 讛讬讛 诇讜 专砖讜转 讛专讬 讛讜讗 诪讜讻专讞 诇讛讻谞讬住 注爪诪讜 注诇 讻专讞讜 注诇 讘注诇 讚讘专 讜驻讟讜专 讗讘诇 讗讬住讜专 讜讛讬转专 讗讬谉 诇讜 诇讬砖讗 讜诇讬转谉 讘讬讚 注诇 讻专讞讜 砖诇 讘注诇 讚讘专 讗诇讗 讬讙诇讛 讚注转讜 讜讘注诇 讚讘专 诪讛 砖讬专爪讛 讬注诇讛 讜拽讜诇专 转诇讜讬 讘爪讜讗专讜 讜讗"讻 讬砖 诇讜 诇讛讜专讜转 讘诇讗 专砖讜转 诇讛驻专讬砖讜 诪讗讬住讜专 讜讗驻讬诇讜 讟注讛 驻讟讜专 讜讗驻讬诇讜 谞砖讗 讜谞转谉 讘讬讚 诇讛驻专讬砖讜 诪讗讬住讜专 讛讜讗讬诇 讜诇讗 注诇 讻专讞讜 讛讜讗 注讜砖讛 讛讗 讗诐 讛讬讜 讛讘注诇讬诐 诪注讻讘讬诐 讜讛讜讗 谞讜砖讗 讜谞讜转谉 讘讬讚 注诇 讻专讞讜 讚讬谉 讛讜讗 砖讬转讞讬讬讘 讜讗驻讬诇讜 讛讜专砖讛 砖讗讬谉 讛专砖讜转 爪专讬讱 诇讜 诇讬驻讟专 讜讻谉 讗讬谉 诪讜注讬诇 诇讜 讘诪拽讜诐 砖讛讜讗 谞讻谞住 诇驻谞讬诐 诪转讞讜诪讜 讗讘诇 讻诇 砖诇讗 注砖讛 讻谉 讗讬谉 诇讜 爪讚 讘转砖诇讜诪讬谉 讗注"驻 砖讛讘注诇讬诐 讛砖诇讬讻讜 注诇 驻讬讜 讜讛讜讗 砖讗诪专讜 讗讬 讙诪讬专 专砖讜转讗 诇诪讛 诇讬讛 讻诇讜诪专 讛专讬 讬讻讜诇 诇讛讜专讜转 讜诇讛讬驻讟专 砖讛专讬 讗讬谞讜 爪专讬讱 诇讬砖讗 讜诇讬转谉 讘讬讚 讜讗祝 讞讻诪讬 讛讚讜专讜转 砖诇驻谞讬谞讜 专诪讝讜讛 讻谉 讗诇讗 砖讛讜住驻谞讜 注诇 讚讘专讬讛诐 讗讜 砖讘讬讗专谞讜诐 讜谞诪爪讗转 诇诪讚 砖专' 讟专驻讜谉 砖讛讗讻讬诇 驻专讛 诇讻诇讘讬诐 驻讬专砖讜 讗讜 砖谞注砖讛 注诇 驻讬讜 讗讜 砖讛讗讻讬诇讛 讛讜讗 讘注爪诪讜 讗诇讗 砖诇讗 注砖讛 讻谉 注诇 讻专讞讜 砖诇 讘注诇 讚讘专:



砖讘注讛 诪砖拽讬谉 诪讻砖讬专讬谉 讗转 讛讗讜讻诇讬谉 诇拽讘诇 讟讜诪讗讛 讜讛诐 讛诪讬诐 讜讛讟诇 讜讛砖诪谉 讜讛讬讬谉 讜讛讞诇讘 讜讛讚诐 讜讛讚讘砖 讗讘诇 诪讬 驻讬专讜转 讜诪讬 讘爪讬诐 讜讻讬讜爪讗 讘讗诇讜 讗讬谉 诪讻砖讬专讬谉 讻诇诇 讛讗 讻诇 诪讬诐 砖讘注讜诇诐 讗驻讬诇讜 注讻讜专讬诐 讛专讘讛 讻诪讬 讛讗讙诪讬诐 讛住专讜讞讬诐 诪讻砖讬专讬谉 讜诇注谞讬谉 诪讬 讞讟讗转 驻住讜诇讬谉 讗驻讬诇讜 诇讗 谞住专讞讜 讛讜讗讬诇 讜讗讬谞谉 诪讬诐 讞讬讬诐 讜拽专诪讬讜谉 讜驻讬讙讛 讜讛诐 砖诪讜转 砖谞讬 谞讛专讜转 讬砖 讘讛诐 诇砖讜谞讜转 讬讜爪讗讬谉 诪讛诐 讜谞拽讜讬诐 讻讗讙诪讬诐 讜讛诐 驻住讜诇讬诐 诇诪讬 讞讟讗转 讗讘诇 讛诐 注爪诪诐 诪讬诐 讞讬讬诐 讛诐 讜讻砖专讬诐 讜讻诪讜 砖讘讬讗专谞讜 讘讘讘讗 讘转专讗 驻专拽 讛住驻讬谞讛:



诇转讬转转 讛讞讟讬诐 讘驻住讞 讜讛讜讗 砖专讬讬转谉 讘诪讬诐 讜讻转讬砖转诐 讘诪讻转砖转 诇讛住讬专 住讜讘谞谉 讜诇讟讞谞谉 诪讜转专 讜诪"诪 讗讬谉 讗谞讜 讘拽讬讗讬谉 讘注谞讬谞讬诐 讗诇讜 讜诪转讜讱 讻讱 讛住讻讬诪讜 讛讙讗讜谞讬诐 诇讗住专讛 讘讝诪谉 讛讝讛 讜驻讜专抓 讙讚专 讬砖讻谞讜 谞讞砖:



讗注"驻 砖讘讗专谞讜 砖讛转诇诪讬讚 讜讗驻讬诇讜 讛讜专砖讛 讗讬谉 诇讜 诇讛讜专讜转 讘诪拽讜诐 专讘讜 诇注谞讬谉 讛驻专砖转 讗讬住讜专 诪讬讛讗 爪专讬讱 诇讙诇讜转 讚注转讜 诪讛专讛 讻讚讬 砖讬驻专讜砖 讛诇讛 诪讗讬住讜专讜 砖讻诇 砖讬砖 砖诐 讞诇讜诇 讛砖诐 讗讬谉 讞讜诇拽讬谉 讻讘讜讚 诇专讘 讗诇讗 砖诪"诪 专讗讜讬 诇讜 砖诇讗 诇讜诪专 讻谉 讘诪讜讞诇讟 讗诇讗 讚专讱 砖讗诇讛 讻诇讜诪专 讛讬讗讱 讗转讛 注讜砖讛 讚讘专 讝讛 讜讛诇讗 讚讘专 讝讛 讬砖 讘讛 讗讬住讜专 讜讻讬讜爪讗 讘讝讛 诪注砖讛 讘专' 讞讬讬讗 砖专讗讛 讻讛谉 讘讘讬转 讛拽讘专讜转 讜讗诪专 诇讜 讜诇讗讜 讘谉 讗讬砖 驻诇讜谞讬 讻讛谉 讗转讛 讻诇讜诪专 砖讛讬讛 专讜爪讛 诇讛驻专讬砖讜 讗注"驻 砖讛讬讛 讘诪拽讜诪讜 砖诇 专讘讬谞讜 讛拽讚讜砖 注讚 砖讛讜讚讬注讜 砖讘谉 讙专讜砖讛 讛讬讛 讜诇讗 住讜祝 讚讘专 讘讗讬住讜专 转讜专讛 讗诇讗 讗祝 讘讗讬住讜专 讞讻诪讬诐 砖讛专讬 讘转诇诪讜讚 讛诪注专讘 住驻专讜 讘诪注砖讛 讝讛 砖诇讗 讘讘讬转 讛拽讘专讜转 讛讬讛 讗诇讗 砖专讗讛讜 注讜诪讚 讘注讻讜 讘讞爪讬讛 砖讛讜讗 讞讜爪讛 诇讗专抓 讜讛专讬 讗专抓 讛注诪讬诐 讗讬谉 讟讜诪讗转讛 讗诇讗 诪讚讘专讬 住讜驻专讬诐:



讬砖 专砖讜转 诇专讗砖 讙讜诇讛 讗讜 诇谞砖讬讗 诇讛专砖讜转 讗讞讚 诪谉 讛讞讻诪讬诐 讗祝 诇讛专砖讜转 讗讞专讬诐 诪注爪诪谉 讜讛讜讗 砖讗诪专讜 讗诪专 诇讬讛 专' 讬讜讞谞谉 诇专讘 砖诪谉 讛专讬 讗转讛 讘专砖讜转讬谞讜 讜讻讜' 讜讛专讬 专' 讬讜讞谞谉 诇讗 谞砖讬讗 讛讬讛 讗诇讗 砖谞转谞讜 诇讜 专砖讜转 诇讛专砖讜转 诪讬 砖讬专爪讛 讘诪拽讜诪诐 讜讻谉 讻诇 讻讬讜爪讗 讘讝讛 讜讬砖 诪讬 砖讻转讘 砖专讗砖 讛讬砖讬讘讛 讚讬谞讜 讻谞砖讬讗 诇注谞讬谉 讝讛:



讻讘专 讘讬讗专谞讜 砖砖谞讬诐 砖讚谞讜 讗讬谉 讚讬谞讬讛诐 讚讬谉 讜讻谉 讘讬讗专谞讜 砖讬砖 诪谉 讛驻讜住拽讬诐 讞讜诇拽讬谉 讘讛 诇讜诪专 砖讚讬谞讬讛诐 讚讬谉 讗诇讗 砖谞拽专讗讬谉 讘讬转 讚讬谉 讞爪讜祝 专"诇 注讝讬 驻谞讬诐 诪诇砖讜谉 讞讜爪驻讗 讬住讙讬 讜讬"诪 诇砖讜谉 讙诇讜讬 讻诇讜诪专 砖讗诐 讞讜诇拽讬谉 爪专讬讱 诇讛讜住讬祝 注讜讚 讗讞讚 诪谉 讛砖讜拽 诪"诪 讗祝 诇讚注转 讝讛 讚讜讜拽讗 砖讬砖讘讜 诪转讞诇讛 注诇 讚注转 砖谞讬诐 讗讘诇 讗诐 讬砖讘讜 注诇 讚注转 砖诇砖讛 讜谞住转诇拽 讛讗讞讚 讜讙诪专讜讛讜 讛砖谞讬诐 讗讬谞讜 讚讬谉 诪注转讛 讘讬转 讚讬谉 砖诇 砖诇砖讛 砖谞讞诇拽讜 砖谞讬诐 讗讜诪专讬诐 讻讱 讜讗讞讚 讗讜诪专 讻讱 讛讜诇讻讬谉 讗讞专 讛砖谞讬诐 讗讘诇 讗诐 讗诪专 讗讞讚 讻讱 讜讗讞讚 讻讱 讜讗讞讚 讗讜诪专 讗讬谞讬 讬讜讚注 讗讜 讗驻讬诇讜 讛住讻讬诪讜 讛砖谞讬诐 诇讚注转 讗讞转 讜砖诇讬砖讬 讗讜诪专 讗讬谞讬 讬讜讚注 爪专讬讱 诇讛讜住讬祝 注讜讚 砖谞讬诐 讜讛讜诇讻讬谉 讘讛谉 讗讞专 讛专讜讘 砖讛专讬 注诇 讚注转 砖诇砖讛 讬砖讘讜 讜讛专讬 谞讙诪专 讛讚讬谉 讘砖诇砖讛 讜讗诐 讛讬讛 诪讞爪讛 注诇 诪讞爪讛 讜讗讞讚 讗讜诪专 讗讬谞讬 讬讜讚注 诪讜住讬驻讬谉 砖谞讬诐 砖谞讬诐 注讚 砖讘注讬诐 讜讗讞讚 讜诪砖诐 讜讗讬诇讱 讗讬谉 诪讜住讬驻讬谉 讗诇讗 诪注诪讬讚讬谉 讗转 讛诪诪讜谉 讘讞讝拽转 讘注诇讬讜 讛讗 诪"诪 讻诇 砖讛讜住讬驻讜 注讚 讞诪砖讛 讛讜诇讻讬谉 讗讞专 讛专讜讘 讗驻讬诇讜 讗诪专讜 讛讗讞专讬诐 讗讬谞讬 讬讜讚注 讜讬"讗 砖讗诐 讬砖讘讜 转讞诇讛 注诇 讚注转 讞诪砖讛 讗驻讬诇讜 专讜讘 诪讝讻讬谉 讗讜 诪讞讬讬讘讬谉 讻诇 砖讗诪专讜 讛讗讞专讬诐 讗讬谞讬 讬讜讚注 讬讜住讬驻讜 讗注"驻 砖谞砖讗专讜 砖诇砖讛 讛讜讗讬诇 讜讬砖讘讜 注诇 讚注转 讞诪砖讛 讜讬"讗 讻谉 讗祝 讘讗讞讚 砖讗诪专 讗讬谞讬 讬讜讚注 讜讻谉 讻转讘讜讛 讞讻诪讬 讛讚讜专讜转 砖诇驻谞讬谞讜 讜诇讗 讬专讗讛 诇讬 讻谉 讜诪"诪 讗祝 讛诐 诪讜讚讬诐 砖讗诐 讗讞专 砖讛讜住讬驻讜 砖谞讬诐 讗诪专 讗讞讚 讗讬谞讬 讬讜讚注 讛讜讗讬诇 讜谞砖讗专讜 讞诪砖讛 讗讬谉 诪讜住讬驻讬谉 注讜讚 讜诪"诪 讚讬谉 转讜住驻转 讝讛 讘讬谉 讘讚讬谞讬 诪诪讜谞讜转 讘讬谉 讘讚讬谞讬 谞驻砖讜转 讬转讘讗专 注谞讬谞讜 讬讜转专 讘诪拽讜诪讜转 砖讘诪住讻转讗 讝讜:



诪讗讞专 砖讘讗专谞讜 砖砖谞讬诐 砖讚谞讜 讗讬谉 讚讬谞讬讛诐 讚讬谉 讛专讬 讘注诇讬 讚讬谉 讬讻讜诇讬谉 诇讞讝讜专 讘讛诐 讗祝 讘诇讗 讟注讜转 讜诪"诪 讚讜讜拽讗 讘砖诇讗 拽讘诇讜诐 注诇讬讛诐 讘注诇讬 讚讬谉 讗讘诇 讗诐 拽讘诇讜诐 注诇讬讛诐 讗讬谉 讬讻讜诇讬诐 诇讞讝讜专 讻诪讜 砖讬转讘讗专:





讬讚 专诪"讛

讜讗讘注讬转 讗讬诪讗 讛讗讬 讚拽专讬 诇讬讛 讛讻讬 注诇 砖讜诐 讞讻诪转讜 讚讛讜讛 讞讻讬诐 讟驻讬 讻讚讻转讬讘 讗诪专 诇讞讻诪讛 讗讞讜转讬 讗转. 讜讚讬讬拽讬谞谉 诪讗讬 讟注诪讗 诇讗 讬讛讘 诇讬讛 专砖讜转讗 诇专讘 诇诪砖专讗 讘讜讻专讬 讗讬诇讬诪讗 诪砖讜诐 讚诇讗 讞讻讬诐 讛讗 转专爪转 注诇 砖讜诐 讞讻诪转讜 讗诇诪讗 讞讻讬诐 讟驻讬 讗诇讗 诪砖讜诐 讚诇讗 驻拽讬注 讘诪讜诪讬讛 诇讛讻讬专 讗讬讝讛 诪讜诐 拽讘讜注 讜讗讬讝讛讜 诪讜诐 注讜讘专 讜讛讗 诪讬诇转讗 诇讗 讘讙诪' 转诇讬讗 诪讬诇转讗 讜诇讗 讘住讘专讗 转诇讬讗 讗诇讗 讘砖讬诪讜砖讗 讜讝专讬讝讜转讗 转诇讬讗 诪讬诇转讗 讜讛讗 讗诪专 专讘 讞"讬 讞讚砖讬' 讙讚诇转讬 讻讜' 讗诇讗 讛讬讬谞讜 讟注诪讗 讚讗诪专 诇讬讛 讗诇 讬转讬专 诇讞诇讜拽 诇讜 讻讘讜讚 诇专讘讛 讻讚讬 砖讬谞讛讙讜 讘讜 讻讘讜讚 讘讘讘诇 讚讗诇讜 诇专讘 讘诇讗讜 讛讻讬 谞诪讬 讛讜讛 谞讛讬讙讬 讘讬讛 讻讘讜讚 诪砖讜诐 讞讻诪转讜:



讜讗讬讘注讬转 讗讬诪讗 讛讗讬 讚拽讗诪专 诇讬讛 讗诇 讬转讬专 诪砖讜诐 讛讛讬讗 诪诇转讗 讙讜驻讛 讚讗诪专讛 讚讛讜讛 专讘 驻拽讬注 讘诪讜诪讬 讟驻讬 诪砖讗专 讗讬谞砖讬 讛讜讗 讚注讘讚 讛讻讬 讚讞讬讬砖 讚讬诇诪讗 讛讜讛 砖专讬 诪讜诪讗 讚诇讗 讬讚注讬 讗讬谞砖讬 拽讘讬注讜转讗 讜讗转讜 诇讚诪讜讬讬 诇讬讛 诪讜诪讗 讚诇讬转 讘讬讛 讻讬 讛讱 拽讘讬注讜转讗 讜住讘专讬 拽讘讜注 讛讜讗 讜讗转讜 诇诪砖专讗 诪讜诐 注讜讘专. 讜讚讬讬拽讬谞谉 诇诪讛 诇讬 诇诪讬砖拽诇 专砖讜转讗 诇讛讜专讗讛 讗讬 讙诪讬专 诇讜专讬 讘诇讗 诪砖拽诇 专砖讜转讗 讘砖诇诪讗 诇注谞讬谉 讚讬谞讗 讗注"讙 讚诪讜诪讞讛 讛讜讛 讗讛谞讬讗 诇讬讛 专砖讜转讗 诇讗讬驻讟讜专讬 讛讬讻讗 讚拽讘诇讬讛 注诇讬讛 讞讚 诪讘注诇讬 讚讬谞讬谉 讜诇讗 拽讘诇讬讛 讛讗讬讱 讗诇讗 诇注谞讬谉 讛讜专讗讛 诇诪讛 专砖讜转讗 讗讬 诇讞讬讬讘讗 讚讗住专 讚讘专 讛诪讜转专 讻讚转谞谉 讚谉 讗转 讛讚讬谉 讻讬讜谉 讚诪讜诪转讛 讛讜讗 驻讟讜专 讜讻讚专讘讬 讟专驻讜谉 (诇拽诪谉 住谞讛讚专讬谉 诇"讙.) 讜讛讻讗 诇讗 砖讬讬讱 诇诪讬诪专 讚讗讛谞讬 诇讬讛 诇讛讬讻讗 讚诇讗 拽讘诇讜讛 注诇讬讬讛讜 讚讗诐 讻谉 诇诪讛 诇讬讛 诇讗讜专讜讬讬 诇讛讜 讻诇诇 讜诪讛讚专讬谞谉 诪砖讜诐 诪注砖讛 砖讛讬讛 讚转谞讬讗 驻注诐 讗讞转 讛诇讱 专讘讬 诇诪拽讜诐 讗讞讚 讜专讗讛 讘谞讬 讗讚诐 诪讙讘诇讬谉 讜讻讜' 讻诇讜诪专 砖诇砖讬谉 注讬住讜转讬讛谉 讘讟讜诪讗讛 讜讗讗讜讻诇讬谉 讞讜诇讬讛谉 讘讟讛专讛 拽讗讬 讚住讘专讬 讚注讬住讛 诇讗 诪拽讘诇讛 讟讜诪讗讛 讗诪专 诇讛诐 诪驻谞讬 诪讛 讗转诐 诪讙讘诇讬谉 注讬住讜转讬讻诐 讘讟讜诪讗讛 讜讛诇讗 讛诪讬诐 砖讘注讬住讛 诪讻砖讬专讬谉 讗转 讛注讬住讛 诇拽讘诇 讟讜诪讗讛 讻讚讻转讬讘 讜讻讬 讬转谉 诪讬诐 注诇 讝专注 讜讙讜' 讜讗诪专讜 诇讜 转诇诪讬讚 讗讞讚 讘讗 诇讻讗谉 讜讛讜专讛 诇谞讜 诪讬 讘爪注讬诐 讗讬谉 诪讻砖讬专讬谉 讗转 讛讗讜讻诇讬谉 诇拽讘诇 讟讜诪讗讛 讜讗谞讜 讘诪讬 讘爪注讬诐 讗谞讜 诇砖讬谉 讛讬诇讻讱 诇讗 诪拽讘诇讗 注讬住讛 讟讜诪讗讛 驻讬' 诪讬 讘爪注讬诐 讘爪注讬 讛诪讬诐 砖谞拽讜讬谉 诪诪讬 讛讙砖诪讬诐 讜讗讬谞谉 诪讬诐 讞讬讬诐 讻讚讻转讬讘 (讬讞讝拽讗诇 诪状讝:讬状讗) 讘爪讗转讬讜 讜讙讘讗讬讜 讜讗讜转讜 转诇诪讬讚 诪讬 讘爪讬诐 讚专砖 诇讛诐 砖讛讜讗 讞诇讘讜谉 讜讞诇诪讜谉 砖诇 讘爪讬诐 讜诪讛讗讬 讟注诪讗 诇讗 诪讻砖专讬 诪砖讜诐 讚讗讬转 诇讛讜 砖诐 诇讜讜讬 讜讛讻讬 讗讬转讗 讘转"讻 讗砖专 讬讘讗 注诇讬讜 诪讬诐 讗讬谉 诇讬 讗诇讗 诪讬诐 诪谞讬谉 诇专讘讜转 讬讬谉 讜砖诪谉 讜讞诇讘 讜讛讟诇 讜讛讚讘砖 转"诇 讻诇 诪砖拽讛 讗砖专 讬砖转讛 讗讬 讻诇 诪砖拽讛 讬讻讜诇 砖讗谞讬 诪专讘讛 诪讬 转讜转讬诐 讜诪讬 专诪讜谞讬诐 讜诪讬 讘爪讬诐 转"诇 诪讬诐 讜诪讛 专讗讬转 诇专讘讜转 讗转 讗诇讜 讜诇讛讜爪讬讗 讗转 讗诇讜 诪专讘讛 讗谞讬 讬讬谉 讜砖诪谉 讜讞诇讘 讜讛讟诇 讜讛讚讘砖 砖讗讬谉 诇讛诐 砖诐 诇讜讜讬 讜诪讜爪讬讗 讗谞讬 诪讬 转讜转讬诐 讜诪讬 专诪讜谞讬诐 讜诪讬 讘爪讬诐 砖讬砖 诇讛诐 砖诐 诇讜讜讬 讜讗讜转讜 转诇诪讬讚 诪讬 讘爪讬诐 讚专砖 诇讛诐 讻讚讗诪专谉 讜诇驻讬 砖诇讗 讛讬讛 诇砖讜谞讜 驻转讜讞 诇讗 讛讘讬谉 讗转 讚讘专讬讜 讜讛讬讜 住讘讜专讬谉 讚诪讬 讘爪注讬诐 讚专砖 诇讛诐. 讜讬"诇 砖讛讬讜 住讘讜专讬谉 讚诪讬 讘爪讬诐 讚专砖 诇讛诐 讘诇讗 注讬"谉 讘讞讬专"拽 转讞转 讛讘讬"转 讜爪讚"讬 讚讙讜砖讛 讻讚讻转讬讘 (讗讬讜讘 讞壮:讬状讗) 讛讬讙讗讛 讙讜诪讗 讘诇讗 讘讬爪讛 讜讛讜讬 驻讬' 讘爪注讬诐 拽专诪讬讜' 讜讟注讜 讘讛讗 讚转谞谉 讻诇讜诪专 讘讛讗讬 讚住讘专讬 讚诪讬 讘爪注讬诐 讚专砖 诇讛讜 诪砖讜诐 讚讟注讜 讘讟注诪讗 讚讛讗 诪转谞讬' 诪讬 拽专诪讬讜谉 讜诪讬 驻讙转 谞讛专讜转 讛谉 讜驻住讜诇讬谉 诇诪讬 讞讟讗转 诪驻谞讬 砖讛谉 诪讬 讘爪注讬诐 讗讬谞讛讜 住讘讜专 诪讚诇讙讘讬 讞讟讗转 驻住讬诇讬 讚讘注讬谞谉 诪讬诐 讜诇讬讻讗 讗讻砖讜专讬 谞诪讬 诇讗 诪讻砖专讬 讚诇注谞讬谉 讗讻砖讜专讬 谞诪讬 讘注讬谞谉 诪讬诐 讜诇讗 讛讬讗 讛转诐 诇讙讘讬 讞讟讗转 诇讗讜 诪诪讬诐 讗讬诪注讬讟讜 诇讛讜 讗诇讗 诪诪讬诐 讞讬讬诐 讗讬诪注讬讟讜 讚讻转讬讘 讜谞转谉 注诇讬讜 诪讬诐 讞讬讬诐 讗诇 讻诇讬 讜诪讬 讘爪注讬诐 诇讗讜 诪讬诐 讞讬讬诐 谞讬谞讛讜 讗讘诇 诇注谞讬谉 讗讻砖讜专讬 讻诇 诪讬讗 谞诪讬 诪讻砖专:



讗诪专 专讘讬 讗诪讬 讘讗讜转讛 砖注讛 讙讝专讜 转诇诪讬讚 讗诇 讬讜专讛 讗驻讬诇讜 砖诇讗 讘诪拽讜诐 专讘讜 讗诇讗 讗"讻 谞讟诇 专砖讜转 诪专讘讜 诇讚拽讚拽 讗讞专讬讜 讗诐 讞讻诐 讛讜讗 讜讗诐 诇砖讜谞讜 驻转讜讞 讻讚讬 砖诇讗 讬讟注讜 讛砖讜诪注讬诐 讗转 讚讘专讬讜:



转谞讞讜诐 讘专讬讛 讚专讘 讗诪讬 讗讬拽诇注 诇讞转专 讜讚专砖 诇讛讜 诪讜转专 诇诇转讜转 讞讟讬诐 讘驻住讞 讻诇讜诪专 诇砖专讜转谉 讘诪注讟 诪讬诐 讘驻住讞 讜诇讻讜转砖谉 讘诪讻转砖转 诪讬讚 拽讜讚诐 砖讬讘讜讗讜 诇讬讚讬 讞讬诪讜抓 讗诪专讜 诇讬讛 讜诇讗讜 专讘讬 诪谞讬 讚诪谉 爪讜专 讗讬讻讗 讛讻讗 讜专讘讬讛 讛讜讛 讜转谞讬讗 转诇诪讬讚 讗诇 讬讜专讛 讛诇讻讛 讘驻谞讬 专讘讜 讗讗"讻 专讞讜拽 诪诪谞讜 讙' 驻专住讗讜转 讻谞讙讚 诪讞谞讛 讬砖专讗诇 讚讻转讬讘 讜讬讞谞讜 注诇 讛讬专讚谉 诪讘讬转 讛讬砖讬诪讜转 讜讗诪专讬' 讘注讬专讜讘讬谉 讜讘讬讜诪讗 讗诪专 专讘讛 讘专 讘专 讞谞讛 诇讚讬诇讬 讞讝讬 诇讬讛 讛讛讜讗 讚讜讻转讗 讜讛讜讬 转诇转讗 驻专住讬 讜讻转讬讘 讜讛讬讛 讻诇 诪讘拽砖 讛砖诐 讬爪讗 讗诇 讗讛诇 诪讜注讚 讗砖专 诪讞讜抓 诇诪讞谞讛 讗诇诪讗 讻诇 诪讗谉 讚讛讜讛 讘注讬 诪讬诇转讗 诪讛讗讬 讙讬住讗 讛讜讛 讗讝讬诇 诇讙讘讬 诪砖讛 讚讛讜讛 拽讗讬 诇讗讬讚讱 讙讬住讗 讜讗注"讙 讚讛讜讛 讗讬讻讗 讘讬 诪讬爪注讬 讻诪讛 讗讬谞砖讬 讚讬诇驻讬 诪诪砖讛 专讘讬谞讜 诪砖讜诐 讚诇讗 讛讜讛 诇讛讜 专砖讜转讗 诇讗讜专讜讬讬 讛诇讻讛 讘诪拽讜诐 专讘谉 讗诪专 诇讛讜 诇讗 讛讜讛 讬讚注谞讗 讚讛讻讗 讛讜讛. 讗讬讻讗 诇诪讬诪专 讚讛讗讬 诪注砖讛 拽讜讚诐 讙讝讬专讛 讛讜讛 讗讘诇 诇讗讞专 讙讝讬专讛 讗驻讬诇讜 砖诇讗 讘诪拽讜诐 专讘讜 诇讗 注讚 砖讬讟讜诇 专砖讜转 诪专讘讜 讜讗讬讘注讬转 转讬诪讗 转谞讞讜诐 专砖讜转讗 讛讜讛 谞拽讬讟 诪专讘讬讛 讜讗驻"讛 讘诪拽讜诐 专讘讜 诇讗:



专讘讬 讞讝讬讬讛 诇讛讛讜讗 讙讘专讗 讻讜' 诇谞讜住讞讬 讚讬诇谉 讚讗诪专讬 诇讛 讘砖诐 专' 讗讬讻讗 诇诪讬诪专 讚讻讬 讗讬讬转讬谞谉 诇讬讛 讛讻讗 诪砖讜诐 住讬专讻讗 讚讛讛讬讗 诪转谞讬' 讚转谞讬讗 驻注诐 讗讞转 讛诇讱 专讘讬 诇诪拽讜诐 讗讞讚. 讜讻转讘 专讘讬谞讜 砖诇诪讛 讚讘讬专讜砖诇诪讬 诪讬讬转讬 诇讬讛 诇讛讗讬 注讜讘讚讗 讚讘讬转 讛拽讘专讜转 讘砖诐 专讘讬 讜讘注讻讜 讛讬讜 砖谞讬 诪注砖讬讜转 讛诇诇讜 诪驻谞讬 砖注讻讜 注讜诪讚转 注诇 转讞讜诐 讗专抓 讬砖专讗诇 讻讚讗诪专讬谞谉 讘讙讬讟讬谉 驻"讗 讜讬砖 讘讛 讗专抓 讬砖专讗诇 讜讬砖 讘讛 讗专抓 讛注诪讬诐 讜专讗讛 专讘讬 诪拽爪转 讛注讬专 砖讛讜讗 讘讙讘讜诇 讗专抓 讬砖专讗诇 砖讛讬讜 诪讙讘诇讬谉 注讬住讜转讬讛谉 讘讟讜诪讗讛 讜转诪讛 注讚 砖讗诪专讜 诇讜 转诇诪讬讚 讗讞讚 讘讗 诇讻讗谉 讻讜' 讜讞讝专 讜专讗讛 讗讜转讜 讻讛谉 注讜诪讚 讘诪拽爪转 讛注讬专 砖讛讬讗 诇讙讘讜诇 讗专抓 讛注诪讬诐 讗诪专 诇讜 讜讗专抓 讛注诪讬诐 砖讙讝专讜 注诇讬讛 讟讜诪讗讛 讻讘讬转 讛拽讘专讜转 讛讗转讛 讘讬谉 讗讬砖 驻诇讜谞讬 讻讛谉 讜诇讻讱 谞砖谞讜 砖谞讬 讛诪注砖讬讜转 讛诇诇讜 讝讛 讗爪诇 讝讛 讜讗讬转 谞讜住讞讬 讚讗讬转 讘讛讜 专讘讬 讞讬讬讗 讞讝讬讬讛 讛讛讜讗 讙讘专讗 讻讜' 讜讛讗 拽诪"诇 讚讗注"讙 讚讛讜讛 讘讗转专讬讛 讚专讘讬 讚讛讜讛 专讘讬讛 诇注谞讬谉 讗驻专讜砖讬 诪讗讬住讜专讗 砖专讬 讻讚讗诪专讬谞谉 讘讛讚专 注诐 讛谞讻专讬 讜讗讬讻讗 讚讙专住讬 诇讬讛 诇讛讗讬 诪注砖讛 讘砖诐 专讘讬 讜拽讗 讗诪专讬 讚讗讬讬讚讬 讚讗讬讬专讬 诇注讬诇 讘诪注砖讛 讚讞讝讬 讘讬讛 讚讞讚讜砖 讚讛讜讜 诪讙讘诇讬谉 注讬住讜转讬讛谉 讘讟讜诪讗讛 讗讬讬转讬 谞诪讬 讛讗讬 诪注砖讛 讜讛讗讬 驻讬专讜砖讗 诪住转讘专 诇讚讬诇讬 讟驻讬 诪讛谞讱 拽诪讗讬:



讜讗诪专讬谞谉 诪砖拽诇 专砖讜转讗 诇驻诇讙讗 讻诇讜诪专 诇讞爪讗讬谉 讻讙讜谉 专讘 砖谞转谞讜 诇讜 专砖讜转 诇讚讜谉 讜诇讗 诇讛转讬专 讘讻讜专讜转 讛讗 拽讗诪专讬' 讚诪讛谞讬 注诇 转谞讗讬 诪讗讬 讻讙讜谉 注讚 讝诪谉 驻诇讜谞讬 诪讬 诪讛谞讬 诇讙讜 讝讬诪谞讬讛 讗讜 诇讗 诪讬 讗诪专讬谞谉 诇驻诇讙讗 讛讜讗 讚诪讛谞讬 讚诇讛讛讜讗 讗谞驻讬 讚讬讛讘讬 诇讬讛 专砖讜转讗 诇讗 砖讚讜 讘讬讛 转谞讗讛 讗讘诇 注诇 转谞讗讬 诇讗 诪讛谞讬 讗讜 讚讬诇诪讗 诇讗 砖谞讗 讜驻砖讬讟谞讗 讚诪讛谞讬 诪讚讗诪专 诇讬讛 专讘讬 讬讜讞谞谉 诇专讘 砖诪谉 转诇诪讬讚讬讛 讻砖讛讬讛 讛讜诇讱 诪讗转讜 讛专讬 讗转讛 讚谉 讜诪讜专讛 讘专砖讜转谞讜 注讚 砖转讘讗 讗爪诇谞讜 讜讗注"讙 讚专讘讬 讬讜讞谞谉 诇讗讜 谞砖讬讗讛 讛讜讛 讚诇讗 讛讜讛 诪讛谞讬讗 专砖讜转讬讛 诇讗讬驻讟讜专讬 诪转砖诇讜诪讬谉 讗讬讛讜 谞诪讬 讻讬 讬讛讬讘 诇讬讛 专砖讜转讗 诇讗讜 诇讗讬驻讟讜专讬 诪转砖诇讜诪讬谉 讬讛讬讘 诇讬讛 专砖讜转讗 讗诇讗 诪砖讜诐 转拽谞转讗 讚专讘讬 讚拽转谞讬 诇注讬诇 讘讗讜转讛 砖注讛 讗诪专讜 转诇诪讬讚 讗诇 讬讜专讛 讗驻讬诇讜 砖诇讗 讘驻谞讬 专讘讜 讗诇讗 讗诐 讻谉 谞讟诇 专砖讜转 诪专讘讜 讜讗诪讟讜诇 讛讻讬 讗爪讟专讬讱 专讘 砖诪谉 诇诪砖拽诇 专砖讜转讗 诪专' 讬讜讞谞谉 专讘讬讛 讜讛"讛 谞诪讬 讘诪讗谉 讚砖拽讬诇 专砖讜转讗 诪讘讬 专讬砖 讙诇讜转讗 讚讗讬 讬讛讘讬 诇讬讛 注诇 转谞讗讬 诪讛谞讬讗 诇讬讛 讘讙讜 讝讬诪谞讬讛 讚讗讬讚讬 讜讗讬讚讬 讞讚 讟注诪讗 讛讜讗:



讙讜驻讗 讗诪专 砖诪讜讗诇 砖谞讬 讛讚讬讜讟讜转 砖讚谞讜 讚讬谞讬讛谉 讚讬谉 讻讜' 讻讚驻讬专砖讬转 讘专讬砖 驻专拽讬谉 讜讗讜转讬讘谞讬讛 诪讬讛讗 讚转谞谉 讗驻讬诇讜 砖谞讬诐 诪讝讻讬谉 讗讜 砖谞讬诐 诪讞讬讬讘讬谉 讜讗讞讚 讗讜诪专 讗讬谞讬 讬讜讚注 诪讜住讬驻讬' 讛讚讬讬谞讬诐 讗诐 讗讬转讗 讚砖谞讬诐 砖讚谞讜 讚讬谞讬 诪诪讜谞讜转 讚讬谞讬讛谉 讚讬谉 谞讛讬 谞诪讬 讚讛讛讜讗 砖诇讬砖讬 砖讗诪专 讗讬谞讬 讬讜讚注 讻诪讗谉 讚诇讬转讬讛 讚诪讬 诇讛讜讬 讛谞讱 转专讬 讻砖谞讬诐 砖讚谞讜 讜诪驻专拽讬谞谉 讛转诐 诪注讬拽专讗 讗讚注转讗 讚转诇转讗 讬转讘讬 讻诇讜诪专 讛讚讬讬谞讬谉 诇讗 拽讘诇讜 注诇讬讛谉 诇讚讜谉 讗诇讗 讘砖诇砖讛 讜讻讬 讗诪专 讞讚 诪讬谞讬讬讛讜 讗讬谞讬 讬讜讚注 讛讜讛 诇讬讛 讻诪讗谉 讚诇讬转讬讛 诪注讬拽专讗 讜讛讜讜 诇讛讜 讻诪讗谉 讚谞讞讬转 讗讚注转讗 讚讘讬 转诇转讗 讜讗砖转讻讞 讚诇讗 讛讜讜 讗诇讗 转专讬 讚讗讬注拽专 诇讬讛 拽讘注讬讛讜 讚讗讚注转讗 讚讛讻讬 诇讗 讬转讘讬 讗讘诇 讛讬讻讗 讚谞讞讬转 诪注讬拽专讗 讗讚注转讗 讚转专讬 讙诇讬 讗讚注转讬讛讜 讚谞讬讞讗 诇讛讜 诇诪讬讚谉 讘转专讬 讘讚讬谉 转讜专讛 讜诇驻讬讻讱 讚讬谞讬讛谉 讚讬谉 讜讗讬讻讗 诇驻专讜砖讬 讚讟注诪讗 讚诪讬诇转讗 诪砖讜诐 讘注诇讬 讚讬谞讬谉 讛讜讗 讚讻讬讜谉 讚讬转讘讬 讚讬讬谞讬 讗讚注转讗 讚讘讬 转诇转讗 诪注讬拽专讗 讜讗砖转讻讞 讚诇讬讻讗 讗诇讗 讘转专讬 讬讜住讬驻讜 讛讚讬讬谞讬谉 讚诪爪讬 讞讚 诪讘注诇讬 讚讬讬谞讬谉 诇诪讬诪专 讗谞讗 讗讚注转讗 讚讘讬 转诇转讗 谞讞转讬 讜讗诇讜 讛讬讻讗 讚讬转讘讬 讚讬讬谞讬 诪注讬拽专讗 讗讚注转讗 讚转专讬 住讘讜专 讘注诇讬 讚讬谞讬谉 讜拽讘讜诇 讜诇驻讬讻讱 讚讬谞讬讛谉 讚讬谉 讚讛讗 讜讚讗讬 诇讬讻讗 诇讗讜拽诪讜讛 讘讚拽讘诇讜谞讛讜 注诇讬讬讛讜 讘注诇讬 讚讬谞讬谉 讚讗诐 讻谉 讗驻讬诇讜 专' 讗讘讛讜 诪讜讚讬 讻讚诪驻专砖 讛砖转讗 诇拽诪谉:



 转讜 讗讜转讬讘谞' 诇砖诪讜讗诇 诪讛讗 讚转谞讬讗 专砖讘"讙 讗讜诪专 砖谞讬诐 砖讚谞讜 讘注诇讬 讚讬谞讬谉 讬讻讜诇讬谉 诇讞讝讜专 讘讛谉 讜讗祝 注诇 驻讬 砖讛讜爪讬讗讜 诪讝讛 诪诪讜谉 讜谞转谞讜 诇讝讛 讜讚诇讗 讻砖诪讜讗诇 讜砖谞讬诐 砖注砖讜 驻砖专讛 讗讬谉 讘注诇讬 讚讬谞讬谉 讬讻讜诇讬谉 诇讞讝讜专 讘讛谉 讘讝诪谉 砖讛讜爪讬讗讜 诪讝讛 诪诪讜谉 讜谞转谞讜 诇讝讛 砖讛专讬 谞转专爪讜 讘注诇讬 讚讬谞讬谉 讜注诇 驻讬讛谉 谞注砖讛 讛讚讘专 讜讗注"讙 讚诇讗 拽谞讜 诪讬谞讬讛讜 讚讻讬 爪专讬讱 拽谞讬谉 讛讬讻讗 讚诇讗 诪砖讱 讗讘诇 诪砖讱 诇讗 讘注讬 拽谞讬谉 讚讗讬 讘注讬 拽谞讬谉 诪讗讬 讬驻讛 讻讞 讛驻砖专讛 诪讻讞 讛讚讬谉 讙讘讬 讚讬谉 谞诪讬 讻讬 拽谞讜 诪讬谞讬讛 诇讗 诪爪讬 诇诪讬讛讚专 诪"诪 拽砖讬讗 诇砖诪讜讗诇 讜讗住讬拽谞讗 拽住讘专 砖诪讜讗诇 驻诇讬讙讬 专讘谞谉 注诇讬讛 讚专砖讘"讙 讜讗讬讛讜 讚讗诪专 讻专讘谞谉 讜专' 讗讘讛讜 讗诪专 诇"驻 讜讚讘专讬 讛讻诇 讗讬谉 讚讬谞讬讛谉 讚讬谉 讜讛讜讗 讚诇讗 讛讜讬 讞讚 诪讬谞讬讛讜 诪讜诪讞讛 讜诇讗 谞拽讬讟 专砖讜转讗 诪讘讬 专讬砖 讙诇讜转讗:





诪讛专砖"讗 - 讞讬讚讜砖讬 讛诇讻讜转

讘讚"讛 专讘讬 讞讝讬讬讛 讻讜' 诪讬 砖诇拽 讘讬爪讬诐 拽讗诪专 注讻"诇 讚诇驻讬 讗讜转讛 讙讬专住讗 诇讗 讟注讬 讻诇诇 讘诪讬 讘爪注讬诐 讗诇讗 讚拽讗"诇 诪讬 讘讬爪讬诐 讚讛讬讬谞讜 讘讬爪讬诐 诪诪砖 讜讗讬谞讛讜 住讘专讬 讛诪讬诐 砖讘砖诇讜 讘讛谉 讛讘讬爪讬诐 讜拽"诇:


讘讚"讛 砖谞讬诐 砖讚谞讜 讻讜' 讛讗 讚谞拽讟 砖谞讬诐 诪砖讜诐 讻讜' 注讻"诇 拽"拽 讚讗诪讗讬 诇讗 谞讬诪讗 讛讻讬 讚讗驻讬诇讜 讞讚 谞诪讬 讜诇讻讱 谞拽讟 砖谞讬诐 讻讬 讛讬讻讬 讚诇讬讛讜讬 住讛讚讬 注诇讬讛 讚讻讛"讙 讗诪专讬谞谉 诇拽诪谉 讙讘讬 驻砖专讛 讜讬"诇 讚诇讚讘专讬 讛诪拽砖讛 讚讘注讬 诇诪讬诪专 讚讞讻"讗 驻砖专讛 讘讬讞讬讚 诪砖讜诐 讚诪拽讬砖 驻砖专讛 诇讚讬谉 讜拽住讘专 讻砖诪讜讗诇 讚讚讬谉 讘砖谞讬诐 讜讗讻转讬 诇讗 讗住讬拽 讗讚注转讬讛 诇诪讬诪专 转专讬 讻讬 讛讬讻讬 讚诇讛讜讬 注诇讬讛 住讛讚讬 注"讻 讛讗 讚谞拽讟 砖诪讜讗诇 讘' 诇讗讜 诪讛讛讜讗 讟注诪讗 讛讜讗 讗诇讗 诇专讘讜转讗 讚讗驻讬诇讜 讘' 讛讜讛 讘"讚 讞爪讜祝 讜拽"诇:





诪讛专"诐

转讜住' 讚"讛 讗讗"讻 专讞讜拽 诪诪谞讜 讜讻讜' 讜讛讗 讚讗诪专 驻专拽 讛讚专 讗驻讬诇讜 讘讬注转讗 讘讻讜转讞讗 讜讻讜' 讛转诐 讘驻谞讬讜 诪诪砖 讗讬讬专讬 讜讻讜' 讘住诪讜讱 讘讚讘讜专 讝讛 诪砖诪注 讚住讘讬专讗 诇讛讜 诇讛转讜住驻讜转 讚讛讗 讚拽讗诪专 讛转诐 专讘 讞住讚讗 讗讜专讬 讘讻驻专讬 讘砖谞讬 讚专讘 讛讜谞讗 讘讞讜抓 诪讙' 驻专住讗讜转 讗讬讬专讬 讜讛讗 讚讻转讘讜 讜诇讬讻讗 诇诪讬诪专 讚讛讻讗 讘转诇诪讬讚 讞讘专 讜诇讻讱 砖专讬 谞诪讬 诇讞讜抓 诪讙' 驻专住讗讜转 讻诪讜 专讘 讞住讚讗 讚讛转诐 讜讻讜' 诪砖诪注 讚专讘 讞住讚讗 讗讬讬专讬 讘讞讜抓 诪讙' 驻专住讗讜转 讗"讻 诇讗 讛讜讜 爪专讬讻讬谉 讛转讜住' 诇讗讜拽诪讬 讛讗 讚拽讗诪专 讗驻讬' 讘讬注转讗 讘讻讜转讞讗 讘注讬 诪讬谞讬讛 诪专讘 讞住讚讗 讜诇讗 讗讜专讬 诇驻谞讬讜 诪诪砖 讗诇讗 讛讬讛 讬讻讜诇 诇讗讜拽诪讬 讘转讜讱 讙' 驻专住讗讜转 讜讛讗 讚讗讜专讬 讘讻驻专讗 讗讬讬专讬 讘讞讜抓 诪讙' 驻专住讗讜转 讜谞"诇 讚讛讗 讚讻转讘讜 讛转讜住驻讜转 讛转诐 讘驻谞讬讜 诪诪砖 讗讬讬专讬 诇讗讜 讚讜拽讗 讗诇讗 专"诇 转讜讱 讙' 驻专住讗讜转 讚讻诇 转讜讱 讙' 驻专住讗讜转 讞砖讜讘 讘驻谞讬讜 讻诪"砖 讛转讜住' 讘住讜祝 讚讘讜专 讝讛 讜拽"诇:





诪讛专"诐 砖讬祝

讙诪' 讗讬讘注讬转 讗讬诪讗 诪砖讜诐 讛讗 讙讜驻讬讛 讻讜'.   讜讬讜住讬祝 讚注转 讬讜住讬祝 诪讻讗讜讘: 


讘转讜住' 讘讚"讛 讗讗"讻 讻讜'   讛转诐 讘驻谞讬讜 诪诪砖 讗讬讬专讬 [注讬讬谉 诪讛专"诐].   注讬讬谉 讘讗讜专讱 讘砖讜"转 诪讛专讬"拽 砖讛讗专讬讱 诪讗讚 讘讛转讜住驻讜转 讜砖诪注转转讗 讛诇讝讛: 


讘转讜住' 讘讚"讛 专讘讬 讞讝讬讬' 讻讜'   讜诇注讬诇 谞诪讬 讙专讬住 讜讗讬谞讛讜 讻讜' 砖诇拽 讘讬爪讬诐.   讜诇驻讬"讝 讜讟注讜 谞诪讬 讘讛讗讬 [讚砖诐 诪讬 讘爪注讬诐 讛讜讗] 诪诇转讗 讘讗驻讬 谞驻砖讬讛 讛讬讗: 


讘转讜住' 讘讚"讛 砖谞讬诐 砖讚谞讜 讻讜'  .   诇讗 专爪讜 诇讜诪专 讚谞拽讬讟 砖谞讬诐 讻讬 讛讬讻讬 讚诇讬讛讜讬 住讛讚讬 [讻讚拽讗诪专 转诇诪讜讚讗 诇拽诪谉 注"讗 诇注谞讬谉 驻砖专讛] 讚讛讗 讘讚讬注讘讚 拽讗讬讬专讬谞谉 讜讛讜诇"诇 讗讞讚 砖讚谉 诪砖讗"讻 诇拽诪谉 讚谞拽讬讟 诇讻转讞诇讛 驻砖专讛 讘砖谞讬诐 [砖驻讬专 拽讗诪专 转诇诪讜讚讗 诇拽诪谉 讚讛"讛 讞讚 谞诪讬 专拽 诪砖讜诐 注爪讛 讟讜讘讛 讻讬 讛讬讻讬 讚诇讬讛讜讬 住讛讚讬]. 讜讗"诇 诇砖讬讘讜砖 诪砖讜诐 讛"讗 讚诇讗 讬讚注 讗讻转讬 住讘专转 讻讬 讛讬讻讬 讚诇讬讛讜讬 住讛讚讬 讻讜' [注讬讬谉 讘诪讛专砖"讗]: 


讘转讜住' 讘讚"讛 讬驻讛 讻讞 驻砖专讛 讻诪讜 砖专讙讬诇讬谉 诇注砖讜转 讛讚讬谉 讻讜'  .   拽砖讛 拽爪转 诪讗讬 驻专讬讱 诪专砖讘"讙 讛讗 砖诪讜讗诇 讗讬讬专讬 注"讻 讘诇讗 拽讬讘诇讜讛讜 讜诇讻讜祝 讻砖讗讬谞讜 专讜爪讛 诇爪讬讬转 讚讬谉 讻诇诇 讜讻诪"砖 讛转讜住' 诇注讬诇 [住谞讛讚专讬谉 讛 注"讗 讘讚"讛 讚谉 讗驻讬诇讜 讬讞讬讚讬] 讚讘爪讬讬转 讗讬谞讜 讬讻讜诇 诇讻讜驻讜 讜讚专砖讘"讙 注"讻 讘专讜爪讛 诇讛讬讜转 爪讬讬转 讚讬谉 讚讗讝 讗驻讬诇讜 讘驻谞讬 讗讞专讬诐 专砖讗讬 诇讘讗 讻"砖 讘讗讜诪专讜 诇讘讗 诇驻谞讬 砖诇砖讛 讚讛讬讬谞讜 讻诪讜 砖专讙讬诇讬谉 讚讛讬讬谞讜 注讜讚 谞讜住祝 诇讗诇讜 讛砖谞讬诐 讚讜诪讬讗 讚驻砖专讛. 讜讻"转 讚砖诪讜讗诇 谞诪讬 讗讬讬专讬 讘讛讗讬 讙讜讜谞讗 讜讻诪"砖 讛讗砖专"讬 [讚砖诪讜讗诇 谞诪讬 讘爪讬讬转 讚讬谉 讗讬讬专讬 讗诇讗 讚讗讜拽讬 诇讛 讘讙讜讜谞讗 讗讞专讬谞讗 注"砖] 讗"讻 拽砖讛 诪讗讬 诪拽砖讛 诪讬讜住讬驻讜 讛讚讬讬谞讬诐 讚诇诪讗 讛转诐 讗讬讬专讬 诪诇讻讜祝 讚讜诪讬讗 讚诪砖谞讛 [讚讬讚谉 讚拽转谞讬 讚讬谞讬 诪诪讜谞讜转 讘砖诇砖讛 讚讗讬讬专讬 诪诇讻讜祝] 讜讗讬 诪砖诪注 诇讬讛 讚讗讬讬专讬 [讛讱 讚讬讜住讬驻讜 讛讚讬讬谞讬诐] 讘讻诇 讙讜讜谞讗 讛讗 讜讚讗讬 讘拽讬讘诇讜讛讜 诇讗 讗讬讬专讬. 讜讻讬 转讬诪讗 讞诇讜拽讛 讙' 讻诪"砖 讛专讗"砖 讻诪讜 砖谞拽专讗讬诐 讚讬讬谞讬诐 诪谉 讛转讜专讛 [讟] 讚诪拽砖讛 砖驻讬专 讗砖诪讜讗诇 讚诇讚讬讚讬讛 住讙讬 诪讚讗讜专讬讬转讗 讘讗讞讚 讜讗祝 讚讗讬讬专讬 [专砖讘"讙] 讘爪讬讬转 讚讬谉 诪"诪 驻专讬讱 砖驻讬专 讚住讜祝 住讜祝 砖"诪 讚讚讬讬谞讬诐 诪谉 讛转讜专讛 诪讬拽专讬 砖诇砖讛. 讚讗"讻 讙诐 诇专' 讗讘讛讜 转拽砖讬 讚诇讬讘注讬 诪讜诪讞讬谉 讜讻"转 讛"谞 拽讗诪专 砖诇砖讛 诪讜诪讞讬谉. 讗"讻 诇讬讞砖讘 谞诪讬 讬驻讛 讻讞 讛讚讬谉 讚讚讬谉 讘诪讜诪讞讬谉 讜驻砖专讛 讘讛讚讬讜讟讜转 诪讬讛讜 讬"诇 讚讝"讗 讻讬讜谉 砖专讜爪讛 讚讜拽讗 讻诪讜 砖谞拽专讗讬诐 讚讬讬谞讬诐 诪谉 讛转讜专讛 讚讛讬讬谞讜 诪讜诪讞讬谉 讛讜讬 讻讗诇讜 专讜爪讛 诇讛讬讜转 爪讬讬转 讚讬谉 讜讻专讜爪讛 诇讚讜谉 讘注讬专 讗讞专转 讚讛讗 专讘谞谉 转拽谞讜 讚讙' 讛讚讬讜讟讜转 讬讻讜诇讬谉 诇讻讜驻讜. (注讛"讙) 讜讬"诇 讚讗诪专 讻诪讜 砖专讙讬诇讬谉 [讻转讬专讜抓 讛转讜住'. 讜诪"诪 驻专讬讱 讗砖诪讜讗诇 讗祝 讚讗讬讬专讬 讘诇讻讜祝] 讚讗诐 讬讻讜诇讬谉 诇讻讜祝 讗"讻 讘' 诪讬拽专讬 讚讬讬谞讬诐 讜讻讜讜谞转讜 诇讚讜谉 讻诪讜 砖专讙讬诇讬谉 讘注诇诪讗 诪讛 砖讬拽专讗讜 讚讬讬谞讬诐 讜讚讜"拽:





专砖"砖

转讚"讛 讗诇讗. 讜诇讻讱 砖专讬 讞讜抓 诇砖"驻 讻讜'. 讻爪"诇:



讘讗"讚 讜诪砖诪注 讛转诐 讻讜'. 讻爪"诇:



转讚"讛 讬驻讛. 讜谞专讗讛 讻讜' 讻诪讜 砖专讙讬诇讬谉 诇注砖讜转 讛讚讬谉. 讛谉 讗祝 诇砖诪讜讗诇 讗讬谉 专讙讬诇讬谉 诇注砖讜转 讛讚讬谉 讘驻讞讜转 诪讙' 讻讚转谞谉 讚"诪 讘砖诇砖讛 讗诇讗 讚诇讚讬讚讬讛 讚讗祝 讘注"讻 讚讬谞讬讛诐 讚讬谉 讻诪砖"讻 讛转讜住' 诇注讬诇 注"讗 讚"讛 讚谉 讗"讻 讚诇 拽讘诇转诐 诪讛讻讗 讜讛讜讛 讻讘注"讻 讚讙诐 讻谉 讚讬谞讬讛诐 讚讬谉:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讬驻讛 讻讜' 转讬诪讛. 注讬讬谉 讟讜专讬 讗讘谉 诪讙讬诇讛 讚祝 讞 注"讘 讚"讛 讗讬谉 讘讬谉:





注专讜讱 诇谞专

讘讙诪专讗 讜讛讗诪专 专讘 讬"讞 讞讚砖讬诐: 拽"拽 讚诇诪讗 讛讬讛 讝讛 讗讞专 砖谞住诪讱 诪专讘讬 讜讻讬讜谉 讚诇讗 谞转谉 诇讜 专讘讬 专砖讜转 诇讛转讬专 讘讻讜专讜转 诪讚诇讗 讘拽讬讗讬 讘诪讜诪讬 讛诇讱 讗爪诇 讛专讜注讛. 讜讬"诇 讚诪讚拽讗诪专 讙讚诇转讬 讗爪诇 讛专讜注讛 讜诇讗 讗诪专 讬砖讘转讬 讗讜 砖讛讬转讬 诪砖诪注 砖讗讝 注讚讬讬谉 拽讟谉 讛讬讛 砖注诇讬讜 砖讬讬讱 诇砖讜谉 讙讬讚讜诇:



讜讟注讜 谞诪讬 讘讛讗: 拽"拽 诇诪讛 爪专讬讱 诇讝讛 讜讻讬 诇讗 诪讬讜砖讘 讟注讜转诐 讘诪讛 砖讗诪专 讛转诇诪讬讚 讜注讜讚 讚讝讛 住转讬专讛 诇诪讛 讚拽讗诪专 讚诇讻讱 转拽谞讜 讚爪专讬讱 诇讬讟讜诇 专砖讜转 诇讛讜专讜转 诇诪注谉 讬讚拽讚拽 讘诇砖讜谞讜 诪砖讜诐 诪注砖讛 砖讛讬讛 砖讛专讬 诇讗 诪砖讜诐 讚拽讚讜拽 讛诇砖讜谉 诇讘讚 讟注讜. 讜讬砖 诇讜诪专 讚讘讝讛 专爪讛 讛讙诪专讗 诇转专抓 诪讛 砖讛拽砖讜 讛转讜住' 转讬诪讛 讛讬讗讱 讟注讜 讘讬谉 讘讬爪讬诐 诇讘爪注讬诐 诇讻谉 讗诪专 砖讟注讜 谞诪讬 讘讛讗. 驻专讜砖 讚讘讗诪转 讗诐 诇讗 砖讟注讜 谞诪讬 诪讻讞 讚讘专讬 讛诪砖谞讛 诇讗 讛讬讜 讟讜注讬诐 注"讬 讚讘专讬 讛转诇诪讬讚 讗注驻"讬 砖诇讗 讚讬讬拽 讘诇砖讜谞讜 讻"讻 讚诪讛讬讻讬 转讬转讬 诇讜诪专 讚诪讬 讘爪注讬诐 诇讗 讬讻砖讬专讜 讗讘诇 讗讞专 砖讛转诇诪讬讚 诇讗 讚讬讬拽 诇讜诪专 讘讘讬专讜专 诇砖讜谉 讘讬爪讬诐 住讘专讜 讚讜讚讗讬 讘爪注讬诐 专爪讛 诇讜诪专 讻讬讜谉 讚诪爪讗谞讜 讙诐 讘诪砖谞讛 讚诇讗 谞讞砖讘讜 讻诪讬诐 讗讘诇 诇转讬专讜抓 专"转 拽砖讛 砖讗诐 讟注讜 讘讬谉 讘讬爪讬诐 诇讘爪注讬诐 讛讬讗讱 砖讬讬讱 砖讟注讜 谞诪讬 讘讛讗 砖讛专讬 讘诪转谞讬转谉 诪讬 讘爪注讬诐 讻转讬讘 讜诪讛 注谞讬谉 讘讬爪讬诐 诇讘爪注讬诐:



讘专砖"讬 讚"讛 讻谞讙讚 诪讞谞讛 讬砖专讗诇. 讗注"讙 讚讛诪讞谞讛 讙' 驻专住讗讜转 讛讜讬: 讗"诇 讛专讬 诪砖讛 讞谞讛 讘诪讞谞讛 诇讜讬讛 砖讛讬讛 讘讗诪爪注 诪讞谞讛 讬砖专讗诇 讜讗"讻 诪讻诇 爪讚 诇讗 讛讬讛 专拽 驻专住讛 讜讞爪讬 讗诇 诪砖讛 讜诇诪讛 爪专讬讱 诇讜诪专 专讘讜转讗 讚诪砖讛 砖讗谞讬 讚讬"诇 砖讛专讬 讛驻住讜拽 讜讛讬讛 讻诇 诪讘拽砖 讛' 讻转讬讘 讻砖谞讟讛 诪砖讛 讗讛诇讜 讛专讞拽 诪谉 讛诪讞谞讛. 讗讘诇 讗讻转讬 爪"注 砖讛专讬 讛专讞拽 诪谉 讛诪讞谞讛 诇讗 讛讬讛 专拽 讗诇驻讬诐 讗诪讛 讻诪砖"讻 专砖"讬 讘讞讜诪砖 砖讛讜讗 砖讬注讜专 诪讬诇 讜讗"讻 讻诇 诪讞谞讛 讬砖专讗诇 讛讬讛 转讜讱 讙' 驻专住讗讜转 诇讗讜讛诇 诪砖讛 讞讜抓 诪讗砖专 讞谞讜 讘诪讬诇 讛讗讞专讜谉 讜讛讬讜 爪专讬讻讬诐 诇讘讗 诇诪砖讛 讜诪讛 拽讜砖讬讗 诪诪砖讛 讜讗讜诇讬 讚诇专砖"讬 讛讜拽砖讛 诪讚讻转讬讘 讜讛讬讛 讻诇 诪讘拽砖 讛' 讻诇 讚讬讬拽讗 讚诪砖诪注 讻诇 诪讘拽砖 诪讻诇 讬砖专讗诇 讜讙诐 讛讚专讬诐 讘诪讬诇 讛讗讞专讜谉 讘讻诇诇:





砖注专讬 转讜专转 讘讘诇

(讛 讘) 转谞讞讜诐 讘专讬讛 讚专' 讗诪讬 讗讬拽诇注 诇讞转专 讜讻讜'.鈥斪斪犠� 讛诪拽讜诐 "讞转专" 诇讗 谞讝讻专 注讜讚 讘砖讜诐 诪拽讜诐, 讜讙诐 专讜砖诪讬 讛诪拽讜诪讜转 砖讘讗"讬 讗诪专讜 诇讗 讘讬 讛讬讗*讜讗祝 讻讬 讘讛"讙 讛诇' 驻住讞 讜讘砖讜"转 诪讛专讬"拽 住讬' 拽住讝 讛注转讬拽讜 "讗讬拽诇注 诇讛转诐" 谞专讗讛 砖讟"住 讘讛诐. [诇讛转诐 志 讙诐 讘讻"讬 驻诇讜专谞抓 讜诪谞讜讛"诪 讚驻讜住 拽讜砖讟讗.]. 讜诪讛 砖谞驻诇讗 注讜讚, 讻讬 讙诐 砖诪讜转 讛讗谞砖讬诐 "转谞讞讜诐 讘专讬讛 讚专' 讗诪讬 讜专' 诪谞讬 讚诪谉 爪讜专" 诇讗 谞诪爪讗 注讜讚 讘转诇诪讜讚讬诐 讜诪讚专砖讜转. 讜讛谞讛 诪注砖讛 讻注讬谉 讝讛 讬砖 讘讬专讜砖诇诪讬 讙讬讟讬谉 驻"讗 讛"讘 [诪讙 注"讙] 讜讘讜讬拽"专 (驻"讻 讜): "专' 转谞讞讜诐 讘专 讬专诪讬讛 讛讜讛 讘讞驻专 讜讛讜讜谉 砖讗诇讜谉 诇讬讛 讜讛讜讗 诪讜专讛. 讗"诇 讜诇讗 讻谉 讗讜诇驻谉 专讘讬 砖讗住讜专 诇转诇诪讬讚 诇讛讜专讜转 讛诇讻讛 诇驻谞讬 专讘讜 注讚 砖讬讛讗 专讞讜拽 诪诪谞讜 砖谞讬诐 注砖专 诪讬诇 讻诪讞谞讛 讬砖专讗诇 讜讛讗 专' 诪谞讗 专讘讱 讬转讬讘 讘爪讬驻讜专讬谉 讗诪专 诇讜谉 讬讬转讬 注诇讬 讚诇讗 讬讚注讬转". 讜诇驻"讝 讘专讜专, 砖讻讗谉 讟"住 讜爪"诇: 讞驻专 讘诪拽讜诐 讞转专, 讜讛讬讗 讙转 讛讞驻专 (诪"讘 讬讚 讻讛), 讜讛讬讗 拽专讜讘讛 诇爪讬驻讜专讬 讘诪讝专讞讬转 讚专讜诪讬转, 讻"砖 讘住' 转讘讜讗讜转 讛讗专抓 驻"讙, 砖讛讬讗 讘注专讱 砖注讛 讗讞转 诪爪讬驻讜专讬. 讜讙诐 讘讘"专 住讜祝 驻专' 爪"讞 诪讻谞讬诐 讗转 讙转 讛讞驻专 "讙讜讘讘转讗 讚爪驻讜专讬谉" 诪驻谞讬 住诪讬讻转讛 诇爪驻讜专讬, 讜注讜讚 讘拽讛"专 驻"讟 讬"讚 讗讬转讗 讘驻讟讬专转 专讘讬 "讜讗讝诇 拽诇讗 讚拽专注讜谉 诇讙讜讘讘转讗 诪讛诇讱 转诇转讗 诪讬诇讬谉", 讜诪讝讛 谞讚注 砖专拽 讙' 诪讬诇讬谉 讛讬讛 讘讬谉 爪讬驻讜专讬 诇讞驻专.


讜讻谉 讬砖 诇讛讙讬讛 讻讗谉 "转谞讞讜诐 讘专讬讛 讚专' 讬专诪讬讛" (讘诪拽讜诐 "讗诪讬"), 讜专' 转谞讞讜诐 讘专讬讛 讚专' 讬专诪讬讛 诪爪讜讬 讛专讘讛 讘讬专讜砖诇诪讬, 讜讛讬讛 转诇诪讬讚 诇专' 诪谞讗 讘专讬讛 讚专' 讬讜谞讛.


讜讻谉 讬砖 诇讛讙讬讛 讻讗谉 "专' 诪谞讬 讚诪谉 爪驻讜专讬" (讘诪拽讜诐 "爪讜专"), 讜讛讜讗 专' 诪谞讗 讘专讬讛 讚专' 讬讜谞讛, 讜讛讜讗 住转诐 专' 诪谞讗 讘讬专讜砖诇诪讬 讜诇驻注诪讬诐 讙诐 住转诐 专' 诪谞讬 讘讘讘诇讬*注讬' 讝讘讞讬诐 讟 讗, 讜讗讜转讜 注谞讬谉 讬砖谞讜 讙诐 讘讬专讜砖' 驻住讞' 驻"讛 讛"讘 (注"砖 讜诪"砖 诇注讬诇 讚 讘). 讜注讜讚 讘诪讙诇讛 讻讟 住注"讘: "讗"专 诪谞讬 讻讜讜转讬讛 讚专' 讬爪讞拽 谞驻讞讗 诪住转讘专讗 讜讻讜' 讗"专 讗讘讬谉 讻讜讜转讬讛 讚专讘 讚讬诪讬 诪住转讘专讗". 讜讙诐 讘讬专讜砖诇诪讬 讘谉志诪讞诇讜拽转讜 砖诇 专' 诪谞讗 讝讛 讛讜讗 专' 讗讘讬谉 (注讬' 诇讚讜讙诪讗 讘讬讘诪讜转 驻"讟 讛"讛: 讗"专 诪谞讗 诇专' 讗讘讬谉 砖转讜拽 讜讬驻讛 讛讜讗 诇讱. 讜注讜讚 讘诪讜"拽 驻"讙 专讛"讝).. 讜讘诪拽讜诐 讗讞专*[注讬' 诪"砖 诇讛诇谉 讘讛砖讙讜转讬讜 注诇 住讛"讚 注' 专' 诪讜谞讗 讜注' 专' 诪谞讗.] 讛讜讻讞谞讜, 砖诪诇讘讚 专' 诪谞讗 讘谞讜 砖诇 专' 讬讜谞讛 讬砖 讘讘讘诇讬 注讜讚 "专' 诪谞讬" 讗讞讚 住转诐 拽讚诪讜谉, 讜专' 讗住讬 讛讬讛 转诇诪讬讚讜. 注讬' 拽讬讚讜砖讬谉 讬讙 讗, 讜讗讜转讜 注谞讬谉 讘讬专讜砖诇诪讬 注讬专讜讘讬谉 驻"讜 讛"讙: 专' 讬住讗 讘砖诐 专' 诪谞讗 讘专 转谞讞讜诐, 讜讻驻讬 讛谞讜讚注 "专' 讬住讗" 讚讬专讜砖诇诪讬 讛讜讗 注爪诪讜 "专' 讗住讬" 讚讘讘诇讬. 讜诪讜讻讞 砖专' 诪谞讬 住转诐 讛拽讚诪讜谉 讚讘讘诇讬 讛讜讗 专' 诪谞讗 讘专 转谞讞讜诐 讚讬专讜砖诇诪讬.


讜讚注 砖讘讗讜转讜 注谞讬谉 讘讬专讜砖诇诪讬 砖讘讬注讬转 驻"讜 讛"讗 讛谞讜住讞 "专' 转谞讞讜诐 讘专 讞讬讬讗" (讘诪拽讜诐 "专' 转谞讞讜诐 讘专 讬专诪讬讛" 砖讘讬专讜砖诇诪讬 讙讟讬谉 讜讘讜讬拽"专), 讜讛讜讗 讟"住, 砖专' 转谞讞讜诐 讘专 讞讬讬讗 讛讬讛 诪讜拽讚诐 诇专' 诪谞讗. 讜诪爪讬谞讜 讘讬专讜砖诇诪讬 讘专讻讜转 驻"讛 讛"讗, 砖专' 讬讜谞讛 (讗讘讬 专' 诪谞讗) 讗诪专 讘砖诐 专' 转谞讞讜诐 讘"专 讞讬讬讗 (讜讛谞讛 讘住讛"讚 讛讘讬讗 注谞讬谉 讝讛 砖诇砖 驻注诪讬诐 讘专' 转谞讞讜诐 讘专 讗诪讬 讜专' 转谞讞讜诐 讘专 讬专诪讬讛 讜专' 转谞讞讜诐 讘"专 讞讬讬讗, 讜讻讘专 讛讜讻讞谞讜 砖讘砖转讬诐 诪讛谉 讟"住).


(讛 讘 专砖"讬) 讚"讛 讻谞讙讚 诪讞谞讛 讬砖专讗诇 讜讻讜' 讗注"讙 砖讛诪讞谞讛 砖诇砖 驻专住讗讜转 讜讗转讜 诇讙讘讬 诪砖讛 讜讻讜'.鈥斪ぷ�' 讚讻转讬讘 讘讗讛诇 诪砖讛 "讛专讞拽 诪谉 讛诪讞谞讛" (砖诪' 诇讙 讝), 讜驻讬专砖 专砖"讬 砖诐 (注"驻 砖讛砖"专 驻"讘 讟"讝): 讛专讞拽 讗诇驻讬诐 讗诪讛.

